**Proiect**

**Lege privind Consiliul Superior al Magistraturii**

Titlul I

**Dispoziţii generale**

**Art.1** - (1) Consiliul Superior al Magistraturii este garantul independenţei justiţiei.

(2) Consiliul Superior al Magistraturii este independent şi se supune în activitatea sa numai legii. Membrii Consiliului Superior al Magistraturii răspund în faţa judecătorilor şi procurorilor pentru activitatea desfăşurată în exercitarea mandatului.

**Art.2** - Consiliul Superior al Magistraturii are personalitate juridică şi sediul în municipiul Bucureşti.

Titlul II

**Organizarea, funcţionarea şi atribuţiile Consiliului Superior al Magistraturii**

Capitolul I

**Organizarea Consiliului Superior al Magistraturii**

Secțiunea1

**Structura Consiliului Superior al Magistraturii**

**Art.3** - Consiliul Superior al Magistraturii este alcătuit din 19 membri, din care:

a) 9 judecători şi 5 procurori, aleşi în adunările generale ale judecătorilor şi procurorilor, care compun cele două secţii ale Consiliului, una pentru judecători şi una pentru procurori;

b) 2 reprezentanţi ai societăţii civile, specialişti în domeniul dreptului, care se bucură de înaltă reputaţie profesională şi morală, aleşi de Senat;

c) preşedintele Înaltei Curţi de Casaţie şi Justiţie, reprezentant al puterii judecătoreşti, ministrul justiţiei şi procurorul general al Parchetului de pe lângă Înalta Curte de Casaţie şi Justiţie, care sunt membri de drept ai Consiliului.

**Art.4 -** Secția pentru judecători a Consiliului Superior al Magistraturii este alcătuită din:

a) 2 judecători de la Înalta Curte de Casație și Justiție;

b) 3 judecători de la curțile de apel;

c) 2 judecători de la tribunale;

d) 2 judecători de la judecătorii.

**Art.5** - Secția pentru procurori a Consiliului Superior al Magistraturii este alcătuită din:

a) 1 procuror de la Parchetul de pe lângă Înalta Curte de Casație și Justiție, de la Direcția Națională Anticorupție sau de la Direcția de Investigare a Infracțiunilor de Criminalitate Organizată și Terorism;

b) 1 procuror de la parchetele de pe lângă curțile de apel;

c) 2 procurori de la parchetele de pe lângă tribunale;

d) 1 procuror de la parchetele de pe lângă judecătorii.

Secţiunea a 2-a

**Alegerea membrilor Consiliului Superior al Magistraturii**

**Art.6 -** (1) Judecătorii şi procurorii, membri ai Consiliului Superior al Magistraturii, prevăzuţi la art. 3 lit. a), sunt aleşi în adunările generale ale judecătorilor sau, după caz, ale procurorilor.

(2) Data la care au loc adunările generale ale judecătorilor şi ale procurorilor se stabileşte de către Plenul Consiliului Superior al Magistraturii cu cel puţin 90 de zile înainte de expirarea mandatului membrilor acestuia şi se publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

**Art.7 -** (1) Membrii Consiliului Superior al Magistraturii se aleg din rândul judecătorilor şi procurorilor numiţi de Preşedintele României, cu o vechime de cel puţin 5 ani în funcţia de judecător sau procuror definitiv şi care nu au fost sancţionaţi disciplinar în ultimii 3 ani.

(2) Judecătorii şi procurorii îşi pot susţine candidaturile depuse pentru alegerea ca membri ai Consiliului Superior al Magistraturii în faţa colectivelor de judecători şi procurori, până în ziua anterioară alegerilor. Candidaturile judecătorilor şi procurorilor pot fi susţinute de colectivele de judecători şi procurori, precum şi de asociaţiile profesionale ale acestora.

(3) Perioada în care pot fi depuse candidaturile se stabileşte de Plenul Consiliului Superior al Magistraturii şi se publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

(4) Candidaturile se depun la colegiul de conducere al Înaltei Curţi de Casaţie şi Justiţie, respectiv la Colegiul de conducere al Parchetului de pe lângă Înalta Curte de Casaţie şi Justiţie, inclusiv pentru procurorii din cadrul Direcţiei Naţionale Anticorupţie şi al Direcţiei de Investigare a Infracţiunilor de Criminalitate Organizată şi Terorism, precum şi la colegiile de conducere ale curţilor de apel ori ale parchetelor de pe lângă acestea, însoţite de:

a) curriculum vitae;

b) un proiect privind principalele obiective pe care le vor urmări judecătorii sau procurorii în cazul alegerii în Consiliul Superior al Magistraturii, precum şi, după caz, documentele de susţinere a candidaturii;

c) o declaraţie pe propria răspundere din care să rezulte că nu au făcut parte din serviciile de informaţii înainte de 1990 şi nici nu au colaborat cu acestea, în cazul persoanelor care, la data de 1 ianuarie 1990, împliniseră vârsta de 16 ani;

d) o declaraţie pe propria răspundere din care să rezulte că nu sunt şi nu au fost lucrători operativi, inclusiv acoperiţi, informatori sau colaboratori ai serviciilor de informaţii;

e) o declaraţie pe propria răspundere din care să rezulte că nu au un interes personal ce influenţează sau ar putea influenţa îndeplinirea cu obiectivitate şi imparţialitate a atribuţiilor prevăzute de lege.

(5) Judecătorii şi procurorii detaşaţi la alte autorităţi decât instanţe sau parchete nu pot candida pentru funcţia de membru al Consiliului Superior al Magistraturii, iar judecătorii şi procurorii delegaţi sau detaşaţi la alte instanţe sau parchete nu pot candida decât pentru instanţa sau parchetul de la care au fost delegaţi sau detaşaţi. Nu pot fi aleşi membri ai Consiliului Superior al Magistraturii judecătorii şi procurorii care au făcut parte din serviciile de informaţii sau au colaborat cu acestea în afara cadrului legal, precum şi cei care au un interes personal ce influenţează sau ar putea influenţa îndeplinirea cu obiectivitate şi imparţialitate a atribuţiilor prevăzute de lege.

    (6) Colegiile de conducere ale Înaltei Curţi de Casaţie şi Justiţie, Parchetului de pe lângă Înalta Curte de Casaţie şi Justiţie, ale curţilor de apel şi ale parchetelor de pe lângă acestea verifică îndeplinirea condiţiilor prevăzute la alin. (1) - (5) de către judecătorii şi procurorii care şi-au depus candidaturile, în termen de 5 zile de la data expirării termenului de depunere a candidaturilor. Hotărârea colegiului de conducere se publică, de îndată, pe site-ul instanţei sau parchetului respectiv. Procurorii de la Direcția Națională Anticorupție sau de la Direcția de Investigare a Infracțiunilor de Criminalitate Organizată și Terorism trebuie să dețină gradul profesional de procuror la Parchetul de pe lângă Înalta Curte de Casație și Justiție pentru a-și depune candidatura la funcția de membru al Consiliului Superior al Magistraturii prevăzută la art. 5 lit. a), în caz contrar putându-și depune candidatura pentru funcția de membru ales din partea parchetelor prevăzute la art. 5 lit. b)-d), în funcție de parchetul de la care provin.

    (7) Împotriva hotărârilor colegiilor de conducere prevăzute la alin. (6), în termen de 5 zile de la publicare, pot formula opoziţie candidaţii ori, după caz, judecătorii sau procurorii de la nivelul instanţelor sau parchetelor.

    (8) Opoziţia se depune la Consiliul Superior al Magistraturii, se soluţionează prin hotărâre a plenului, în termen de 7 zile de la înregistrare, şi se publică pe site-ul Consiliului Superior al Magistraturii.

    (9) Hotărârea Plenului Consiliului Superior al Magistraturii, prevăzută la alin. (8), poate fi contestată de către persoanele prevăzute la alin. (7), la Secţia I civilă a Înaltei Curţi de Casaţie şi Justiţie, în termen de 5 zile de la comunicare. Contestaţia se soluţionează în termen de 7 zile de la înregistrare, cu citarea părţilor. Întâmpinarea nu este obligatorie, iar dispoziţiile art. 200 şi 201 din Legea nr. 134/2010 privind Codul de procedură civilă, republicată, cu modificările ulterioare, nu sunt aplicabile. Hotărârea pronunţată este definitivă.

**Art.8** -(1) Colegiul de conducere al fiecărei curţi de apel şi al fiecărui parchet de pe lângă acestea centralizează candidaturile depuse de judecătorii şi procurorii din circumscripţiile lor.

(2) Candidaturile prevăzute la alin. (1) se centralizează pe categorii de instanţe şi parchete şi se transmit Consiliului Superior al Magistraturii însoţite de documentele prevăzute la art. 7 alin. (4).

(3) Colegiul de conducere al Înaltei Curţi de Casaţie şi Justiţie, respectiv colegiul de conducere al Parchetului de pe lângă Înalta Curte de Casaţie şi Justiţie, transmit Consiliului Superior al Magistraturii candidaturile depuse de judecătorii de la Înalta Curte de Casaţie şi Justiţiei, respectiv de procurorii de la Parchetul de pe Înalta Curte de Casaţie şi Justiţie, inclusiv de procurorii din cadrul Direcţiei Naţionale Anticorupţie şi al Direcţiei de Investigare a Infracţiunilor de Criminalitate Organizată şi Terorism, însoţite de documentele prevăzute la art. 7 alin. (4).

    (4) Judecătorii militari îşi depun candidatura la Curtea Militară de Apel Bucureşti şi sunt incluși pe lista cuprinzând candidații de curțile de apel, respectiv pe lista cuprinzând candidaţii de la tribunale şi tribunale specializate. Procurorii militari îşi depun candidatura la Parchetul Militar de pe lângă Curtea Militară de Apel Bucureşti şi sunt incluşi pe lista cuprinzând candidații de la parchetele de pe lângă curțile de apel, respectiv pe lista cuprinzând candidaţii de la parchetele de pe lângă tribunale şi tribunale specializate.

**Art.9** - (1) Consiliul Superior al Magistraturii întocmeşte listele cu judecătorii şi procurorii care şi-au depus candidatura la funcţia de membru al Consiliului Superior al Magistraturii, pe categorii de instanţe şi parchete.

(2) Listele prevăzute la alin. (1) şi documentele prevăzute la art. 7 alin. (4) se publică pe pagina de internet a Consiliului Superior al Magistraturii.

**Art.10 -** (1) Listele judecătorilor şi ale procurorilor care și-au depus candidatura, însoţite de documentele prevăzute la art. 7 alin. (4) şi de buletine de vot, se transmit instanţelor sau, după caz, parchetelor, de către Consiliul Superior al Magistraturii, cu cel puţin 20 de zile înainte de data stabilită pentru adunările generale, după cum urmează:

a) lista cuprinzând candidaţii de la Înalta Curte de Casaţie şi Justiţie;

b) lista cuprinzând candidaţii de la Parchetul de pe lângă Înalta Curte de Casaţie şi Justiţie, de la Direcţia Naţională Anticorupţie sau de la Direcţia de Investigare a Infracţiunilor de Criminalitate Organizată şi Terorism, care și-au depus candidatura pentru funcţia de membru al Consiliului Superior al Magistraturii;

c) lista cuprinzând candidaţii de la curţile de apel;

d) lista cuprinzând candidaţii de la parchetele de pe lângă curţile de apel;

e) lista cuprinzând candidaţii de la tribunale şi tribunalele specializate;

f) lista cuprinzând candidaţii de la parchetele de pe lângă tribunale şi tribunale specializate;

g) lista cuprinzând candidaţii de la judecătorii;

h) lista cuprinzând candidaţii de la parchetele de pe lângă judecătorii.

(2) Listele prevăzute la alin. (1) şi documentele prevăzute la art. 7 alin. (4) se afişează la sediile instanţelor şi parchetelor.

(3) Consiliul Superior al Magistraturii transmite fiecărei instanţe şi fiecărui parchet un număr de buletine de vot ştampilate egal cu numărul judecătorilor şi procurorilor din cadrul parchetului, cu un plus de 10%.

(4) Forma şi conţinutul buletinelor de vot se stabilesc de Plenul Consiliului Superior al Magistraturii.

(5) Tipărirea buletinelor de vot se asigură de Consiliul Superior al Magistraturii.

**Art.11 -** (1) În vederea alegerii membrilor Consiliului Superior al Magistraturii, în cadrul fiecărei instanţe şi al fiecărui parchet se convoacă adunarea generală a judecătorilor sau, după caz, a procurorilor. Adunările generale se vor desfăşura în aceeaşi zi, stabilită de Consiliul Superior al Magistraturii, în timpul programului de lucru.

(2) Procurorii de la Parchetul de pe lângă Înalta Curte de Casaţie şi Justiţie, procurorii de la Direcţia Naţională Anticorupţie şi procurorii de la Direcţia de Investigare a Infracţiunilor de Criminalitate Organizată şi Terorism aleg membrii procurori ai Consiliul Superior al Magistraturii în adunarea generală comună a procurorilor din acestea; în cadrul adunării generale votează şi procurorii din structurile teritoriale ale acestor parchete.

(3) În procedura de alegere a membrilor Consiliului Superior al Magistraturii, adunările generale sunt legal constituite în prezenţa majorităţii judecătorilor sau, după caz, a procurorilor în funcţie. Judecătorii şi procurorii delegaţi sau detaşaţi la alte instanţe sau parchete participă la adunarea generală a instanţei sau parchetului de la care au fost delegaţi sau detaşaţi. Dacă nu este realizată prezenţa a cel puţin jumătate din numărul judecătorilorsau al procurorilor în funcţie, preşedintele adunării generale declară că adunarea generală nu este legal constituită şi procedează la convocarea, în cursul aceleiaşi zile, a unei noi adunări generale, declarând că la acea dată se va vota, indiferent de numărul celor prezenţi.

(4) Adunările generale sunt prezidate de magistratul cu cea mai mare vechime în funcţia de judecător sau procuror, care nu şi-a depus candidatura pentru funcţia de membru al Consiliului Superior al Magistraturii.

(5) Judecătorii fiecărei instanţe aleg, în adunarea generală, prin vot secret, direct şi personal, membrii judecători ai Consiliului Superior al Magistraturii dintre judecătorii care și-au depus candidatura.

(6) Procurorii fiecărui parchet aleg, în adunarea generală, prin vot secret, direct şi personal, membrii procurori ai Consiliului Superior al Magistraturii dintre procurorii care și-au depus candidatura.

(7) În procedura de alegere a membrilor Consiliului Superior al Magistraturii, fiecare judecător şi procuror votează, cu respectarea art. 4 şi 5, un număr maxim de candidaţi egal cu numărul membrilor Consiliului Superior al Magistraturii.

(8) În cazul în care au fost votate mai puţine ori mai multe persoane decât cele prevăzute la alin. (7), votul este nul.

(9) La alegerea membrilor Consiliului Superior al Magistraturii nu pot participa judecătorii şi procurorii detaşaţi la alte autorităţi decât la instanţe sau parchete.

**Art.12 -** (1) Judecătorul sau procurorul care a prezidat adunarea generală, împreună cu 2 judecători sau procurori desemnaţi înaintea votului de adunările generale:

a) asigură numărarea voturilor;

b) întocmeşte procesul-verbal cu privire la desfăşurarea alegerilor şi rezultatele votului şi îl transmite Consiliului Superior al Magistraturii;

c) alcătuieşte şi transmite Consiliului Superior al Magistraturii lista cuprinzând candidaţii înscrişi în ordinea descrescătoare a voturilor obţinute în adunările generale prevăzute la art. 11.

(2) Pentru îndeplinirea atribuţiilor prevăzute la alin. (1), judecătorul sau procurorul care a prezidat adunarea generală este ajutat de 2 judecători sau, după caz, de 2 procurori, desemnaţi de adunările generale, dintre judecătorii sau procurorii care nu şi-au depus candidaturile.

**Art.13 -** (1) Consiliul Superior al Magistraturii centralizează rezultatele votului din adunarea generală a tuturor instanţelor şi parchetelor.

(2) Sunt aleşi ca membri ai Consiliului Superior al Magistraturii:

a) 2 judecători de la Înalta Curte de Casaţie şi Justiţie, care au obţinut numărul cel mai mare de voturi la nivel naţional;

b) un procuror de la Parchetul de pe lângă Înalta Curte de Casaţie şi Justiţie, de la Direcţia Naţională Anticorupţie sau de la Direcţia de Investigare a Infracţiunilor de Criminalitate Organizată şi Terorism, care a obţinut numărul cel mai mare de voturi la nivel naţional;

c) 3 judecători de la curţile de apel, care au obţinut numărul cel mai mare de voturi la nivel naţional;

d) 2 judecători de la tribunale şi tribunalele specializate, care au obţinut numărul cel mai mare de voturi la nivel naţional;

e) 2 judecători de la judecătorii, care au obţinut numărul cel mai mare de voturi la nivel naţional;

f) 1 procuror de la parchetele de pe lângă curţile de apel, care a obţinut numărul cel mai mare de voturi la nivel naţional;

g) 2 procurori de la parchetele de pe lângă tribunale şi tribunalele specializate care au obţinut numărul cel mai mare de voturi la nivel naţional;

g) un procuror de la parchetele de pe lângă judecătorii, care a obţinut numărul cel mai mare de voturi la nivel naţional.

**Art.14 -** (1) Consiliul Superior al Magistraturii verifică legalitatea procedurilor de desemnare şi de alegere, din oficiu sau la sesizarea oricărui judecător sau procuror.

(2) În vederea formulării sesizării, judecătorii şi procurorii au dreptul să verifice procesele-verbale cu privire la desfăşurarea procedurilor prevăzute la alin. (1) şi rezultatul acestora, precum şi buletinele de vot.

(3) Contestaţiile referitoare la legalitatea procedurilor de desemnare şi de alegere pot fi depuse la Plenul Consiliului Superior al Magistraturii, în termen de 15 zile de la data la care s-a stabilit rezultatul votului.

(4) Contestaţiile se soluţionează de către Plenul Consiliului Superior al Magistraturii, în termen de 5 zile de la data sesizării. Soluţia motivată a contestaţiei se comunică persoanelor care au făcut sesizarea.

(5) În cazul în care se constată încălcări ale legii în procedurile de desemnare şi de alegere, secţia corespunzătoare a Consiliului Superior al Magistraturii dispune măsurile necesare pentru înlăturarea acestora, inclusiv repetarea alegerilor, numai la instanţele sau parchetele la care încălcarea legii a avut drept consecinţă influenţarea rezultatului alegerilor.

(6) Dispoziţiile art. 7 alin. (9) se aplică în mod corespunzător.

**Art.15 -** (1) Consiliul Superior al Magistraturii alcătuiește lista finală cuprinzând magistrații aleși potrivit prevederilor art. 13 și o transmite Biroului permanent al Senatului.

(2) Înainte de transmiterea listei către Biroul permanent al Senatului:

a) Consiliul Național pentru Studierea Arhivelor Securității verifică și comunică, în termen de 15 zile de la solicitarea Consiliului Superior al Magistraturii, dacă judecătorii și procurorii aleși au făcut parte din serviciile de informații înainte de 1990 sau au colaborat cu acestea;

b) Consiliul Suprem de Apărare a Țării verifică și comunică Consiliului Superior al Magistraturii rezultatul verificărilor privind calitatea de ofițer acoperit, colaborator sau informator al serviciilor de informații a judecătorilor și procurorilor aleși, în termen de 15 zile de la solicitarea Consiliului Superior al Magistraturii.

(3) Biroul permanent al Senatului înaintează lista prevăzută la alin. (1) Comisiei juridice, de numiri, disciplină, imunități și validări, pentru întocmirea unui raport.

(4) Senatul, în prezenţa majorităţii membrilor săi, pe baza raportului Comisiei juridice, de numiri, disciplină, imunităţi şi validări, validează lista cuprinzând magistraţii aleşi ca membri ai Consiliului Superior al Magistraturii.

**Art.16 -** (1) În vederea alegerii celor 2 reprezentanți ai societății civile în Consiliul Superior al Magistraturii, organizațiile profesionale ale juriștilor, consiliile profesionale ale facultăților de drept acreditate, asociațiile și fundațiile care au ca obiectiv apărarea drepturilor omului pot propune Biroului permanent al Senatului câte un candidat.

(2) Pot fi aleși ca membri ai Consiliului Superior al Magistraturii reprezentanți ai societății civile care îndeplinesc următoarele condiții:

a) sunt specialiști în domeniul dreptului, cu o vechime de cel puțin 10 ani în activitatea juridică;

b) se bucură de înaltă reputație profesională și morală;

c) nu au făcut parte din serviciile de informații înainte sau după anul 1990, nu au colaborat în niciun fel cu acestea și nu au un interes personal care influențează sau ar putea influența îndeplinirea cu obiectivitate și imparțialitate a atribuțiilor prevăzute de lege. Aceștia depun o declarație autentică în sensul că nu au fost lucrători operativi și nu au colaborat, în niciun fel, cu oricare serviciu de informații, înainte sau după anul 1990;

d) nu au şi nici nu au avut calitatea de membru al unui partid politic în ultimii 6 ani și nu au îndeplinit în ultimii 6 ani funcții de demnitate publică.

(3) Propunerile de candidaturi se depun la Biroul permanent al Senatului, între a 90-a zi și a 60-a zi înainte de expirarea mandatului membrilor Consiliului Superior al Magistraturii, însoțite de hotărârea judecătorească sau, după caz, actul normativ de înființare, de actul constitutiv și statutul persoanelor juridice prevăzute la alin. (1), precum și de cazierul fiscal al acestora.

(4) Perioada în care se depun propunerile de candidaturi se publică în Monitorul Oficial al României, Partea a III-a, și pe pagina de Internet a Consiliului Superior al Magistraturii, cu 30 de zile înainte de începerea curgerii termenului prevăzut la alin. (3).

(5) Candidații propuși vor prezenta Senatului documentele prevăzute la art. 7 alin. (4), precum și cazierul judiciar.

(6) Lista candidaților și documentele prevăzute la art. 7 alin. (4) se afișează pe paginile de internet ale Senatului și Consiliului Superior al Magistraturii, în termen de 5 zile de la expirarea perioadei de depunere a acestora.

**Art.17 -** (1) Senatul alege, dintre candidații prevăzuți la art. 16, cei 2 reprezentanți ai societății civile, potrivit procedurii prevăzute în regulamentul acestei Camere.

(2) Dispozițiile art. 15 alin. (2) se aplică în mod corespunzător.

(3) Hotărârile Senatului privind validarea și alegerea membrilor Consiliului Superior al Magistraturii se publică în Monitorul Oficial al României, Partea I.

Capitolul II

**Funcţionarea Consiliului Superior al Magistraturii**

**Art.18 -** (1) În termen de 15 zile de la publicarea hotărârilor prevăzute la art. 17 alin. (3), preşedintele Înaltei Curţi de Casaţie şi Justiţie convoacă membrii Consiliului Superior al Magistraturii în şedinţa de constituire.

(2) În şedinţa de constituire, prezidată de preşedintele Înaltei Curţi de Casaţie şi Justiţie, sunt aleşi preşedintele şi vicepreşedintele Consiliului Superior al Magistraturii şi se stabilesc principalele obiective ale Consiliului şi direcțiile de acțiune prioritare pentru întreaga perioadă a mandatului.

(3) În termen de 15 zile de la şedinţa de constituire a Consiliului Superior al Magistraturii se stabilesc atribuţiile şi responsabilităţile fiecărui membru permanent, pe domenii de activitate.

**Art.19 -** (1) Consiliul Superior al Magistraturii funcţionează ca organ cu activitate permanentă. Hotărârile Consiliului Superior al Magistraturii se iau în plen sau în secţii, potrivit atribuţiilor care revin acestora.

(2) Membrii Consiliului Superior al Magistraturii desfăşoară activitate permanentă şi nenormată şi nu exercită activitatea de judecător sau procuror, cu excepţia membrilor de drept.

(3) Funcţiile de conducere deţinute de judecătorii sau procurorii aleşi ca membri ai Consiliului Superior al Magistraturii încetează de drept la data publicării hotărârii Senatului în Monitorul Oficial al României, Partea I.

(4) Perioada în care judecătorul sau procurorul este membru al Consiliului Superior al Magistraturii constituie vechime în aceste funcţii.

**Art.20 -** (1) Consiliul Superior al Magistraturii este condus de preşedinte, ajutat de un vicepreşedinte, aleşi dintre judecătorii şi procurorii prevăzuţi la art. 3 lit. a), care fac parte din secţii diferite, pentru un mandat de un an, ce nu poate fi reînnoit. Candidaturile pentru funcţiile de preşedinte şi vicepreşedinte al Consiliului Superior al Magistraturii vor fi însoţite de proiectul de candidatură, în care candidaţii vor prezenta obiectivele pe care şi le propun pentru mandatul de preşedinte, respectiv de vicepreşedinte.

(2) Preşedintele şi vicepreşedintele Consiliului Superior al Magistraturii sunt aleşi de plen, în prezenţa a cel puţin 15 membri ai Consiliului, cu votul majorităţii membrilor acestuia.

(3) Preşedintele Consiliului Superior al Magistraturii are următoarele atribuţii principale:

a) reprezintă Consiliul Superior al Magistraturii în relaţiile interne şi internaţionale;

b) coordonează activitatea Consiliului Superior al Magistraturii şi repartizează lucrările pentru plen şi secţii;

c) prezidează lucrările Plenului Consiliului Superior al Magistraturii, cu excepţia cazului în care la lucrări participă Preşedintele României;

d) propune plenului măsurile necesare pentru ocuparea locurilor devenite vacante, ca urmare a revocării unor membri ai Consiliului Superior al Magistraturii;

e) semnează actele emise de Plenul Consiliului Superior al Magistraturii;

f) sesizează Curtea Constituţională, în vederea soluţionării conflictelor juridice de natură constituţională dintre autorităţile publice;

g) desemnează membrii Consiliului Superior al Magistraturii care pot fi consultaţi pentru elaborarea unor proiecte de acte normative, la propunerea plenului;

h) prezintă, în şedinţa publică a plenului, raportul anual asupra activităţii Consiliului Superior al Magistraturii, care se transmite instanţelor şi parchetelor şi se dă publicităţii.

(4) Preşedintele Consiliului Superior al Magistraturii îndeplineşte orice alte atribuţii stabilite de lege, de Regulamentul de organizare şi funcţionare administrativă a Consiliului Superior al Magistraturii şi de plen.

(5) În lipsa preşedintelui Consiliului Superior al Magistraturii, atribuţiile prevăzute la alin. (3) şi (4) se exercită de vicepreşedinte.

(6) În caz de vacanţă a funcţiei de preşedinte sau de vicepreşedinte se aplică procedura prevăzută la alin. (2).

**Art.21 -** Preşedintele României prezidează, fără drept de vot, lucrările Plenului Consiliului Superior al Magistraturii la care participă.

**Art.22 -** (1) Lucrările secţiilor Consiliului Superior al Magistraturii sunt legal constituite în prezenţa majorităţii membrilor acestora şi sunt prezidate de preşedintele sau, după caz, de vicepreşedintele Consiliului Superior al Magistraturii. În lipsa acestora, membrii secţiei aleg un preşedinte de şedinţă, cu votul majorităţii celor prezenţi.

(2) Judecătorul sau procurorul care prezidează lucrările secţiei semnează hotărârile şi celelalte acte emise de aceasta.

**Art.23 -** (1) Consiliul Superior al Magistraturii se întruneşte în plen şi în secţii, la convocarea preşedintelui, a vicepreşedintelui sau a majorităţii membrilor plenului ori, după caz, ai secţiilor.

(2) Lucrările Plenului Consiliului Superior al Magistraturii se desfăşoară în prezenţa a cel puţin 15 membri.

(3) Hotărârile Plenului Consiliului Superior al Magistraturii şi hotărârile secţiilor se iau cu votul majorităţii membrilor prezenţi.

(4) Pentru exercitarea atribuţiilor Consiliului Superior al Magistraturii prin intermediul plenului şi al secţiilor se organizează comisii de lucru, cu rol de structuri pregătitoare de specialitate, din care fac parte membrii Consiliului.

(5) Organizarea, funcţionarea şi atribuţiile acestora se stabilesc prin regulament elaborat de Plenul Consiliului Superior al Magistraturii sau, după caz, de secţiile corespunzătoare.

(6) Comisiile de specialitate au următoarele atribuţii:

a) analizează şi propun spre soluţionare punctele înscrise pe ordinea de zi a plenului şi a secţiilor, cu excepţia celor în materie disciplinară şi de carieră;

b) înaintează proiecte de hotărâre ce se supun includerii pe ordinea de zi şi aprobării în plen şi în secţii, cu excepţia celor în materie disciplinară şi de carieră cu caracter individual;

c) în situaţia în care, în cadrul comisiilor sunt puncte de vedere divergente şi nu se poate adopta proiectul de hotărâre prin consens, se va proceda la vot. Pe ordinea de zi vor fi înscrise proiecte alternative de hotărâre de soluţionare a punctelor de pe ordinea de zi a plenului sau a secţiilor, cu menţionarea opiniei majoritare şi a opiniilor minoritare, după caz;

d) analizează, în termen de cel mult 30 de zile de la înregistrare, solicitările venite din partea membrilor, a asociaţiilor profesionale, a organizaţiilor societăţii civile, a altor autorităţi şi instituţii publice în domeniul de activitate al Consiliului şi stabilesc priorităţi de activitate tematică;

e) alte atribuţii stabilite prin lege şi regulament.

**Art.24 -** (1) Preşedintele Înaltei Curţi de Casaţie şi Justiţie participă la lucrările Secţiei pentru judecători, procurorul general al Parchetului de pe lângă Înalta Curte de Casaţie şi Justiţie, la lucrările Secţiei pentru procurori, iar ministrul justiţiei, la lucrările ambelor secţii.

(2) Preşedintele Înaltei Curţi de Casaţie şi Justiţie, ministrul justiţiei şi procurorul general al Parchetului de pe lângă Înalta Curte de Casaţie şi Justiţie nu au drept de vot în situaţiile în care secţiile îndeplinesc rolul de instanţă de judecată în domeniul răspunderii disciplinare, la soluţionarea sesizărilor referitoare la buna reputaţie a judecătorilor şi procurorilor şi a cererilor privind încuviinţarea percheziţiei, reţinerii, arestării preventive sau arestului la domiciliu cu privire la judecători, procurori ori magistraţi-asistenţi.

(3) Reprezentanţii societăţii civile participă, cu drept de vot, la lucrările Plenului Consiliului Superior al Magistraturii.

**Art.25 -** (1) Lucrările plenului şi ale secţiilor Consiliului Superior al Magistraturii sunt, de regulă, publice. Membrii plenului sau ai secţiilor hotărăsc, cu majoritate de voturi, situaţiile în care şedinţele nu sunt publice. Şedinţele secţiilor în care se soluţionează cererile privind încuviinţarea percheziţiei, reţinerii, arestării preventive sau arestului la domiciliu cu privire la judecători, procurori ori magistraţi-asistenţi, precum şi cele în care se soluţionează sesizările referitoare la buna reputaţie a judecătorilor şi procurorilor nu sunt publice.

(2) Asociaţiile profesionale ale judecătorilor şi procurorilor pot participa la lucrările plenului şi ale secţiilor, exprimând, atunci când consideră necesar, un punct de vedere asupra problemelor ce se dezbat, la iniţiativa lor sau la solicitarea membrilor Consiliului Superior al Magistraturii; în acest scop, materialele pregătitoare ale şedinţei vor fi comunicate în termen util asociaţiilor profesionale ale judecătorilor şi procurorilor invitate ori care şi-au manifestat, prin cerere scrisă, intenţia de a participa la şedinţă.

(3) Ordinea de zi a lucrărilor plenului şi ale secţiilor Consiliului Superior al Magistraturii se aprobă de către acestea, la propunerea preşedintelui sau, după caz, a vicepreşedintelui Consiliului Superior al Magistraturii.

(4) Hotărârile Consiliului Superior al Magistraturii, în plen şi în secţii, se iau prin vot direct şi secret şi se motivează.

(5) Hotărârile plenului privind cariera şi drepturile judecătorilor şi procurorilor se redactează în cel mult 20 de zile şi se comunică de îndată.

(6) Hotărârile prevăzute la alin. (5) se publică în Buletinul Oficial al Consiliului Superior al Magistraturii şi pe pagina de internet a Consiliului Superior al Magistraturii în termen de 10 zile de la redactare.

(7) Hotărârile prevăzute la alin. (5) pot fi atacate cu contestaţie de orice persoană interesată, în termen de 15 zile de la comunicare sau de la publicare, la Secţia de contencios administrativ şi fiscal a Înaltei Curţi de Casaţie şi Justiţie. Contestaţia se judecă în complet format din 3 judecători.

(8) Hotărârea prin care se soluţionează contestaţia prevăzută la alin. (7) este definitivă.

(9) Cu excepţia cazurilor în care legea prevede altfel, contestaţia formulată de judecătorul sau procurorul vizat de hotărârea prevăzută la alin. (5) suspendă executarea măsurii dispuse cu privire la cariera şi drepturile acestuia.

(10) Cu excepţia cazurilor în care legea prevede altfel, dispoziţiile alin. (7) şi (8) sunt aplicabile în mod corespunzător şi în cazul hotărârilor Secţiei pentru judecători, respectiv ale Secţiei pentru procurori ale Consiliului Superior al Magistraturii privind cariera şi drepturile judecătorilor şi procurorilor.

(11) Proiectul ordinii de zi şi proiectele de hotărâri ce se supun votului plenului sau secţiilor se publică cu 3 zile lucrătoare înainte pe pagina de internet a Consiliului Superior al Magistraturii. În ordinea de zi publicată nu se includ cererile privind încuviinţarea percheziţiei, reţinerii, arestării preventive sau arestului la domiciliu, controlului judiciar sau pe cauţiune cu privire la judecători ori procurori. Hotărârile Consiliului Superior al Magistraturii se publică în Buletinul Oficial al Consiliului Superior al Magistraturii şi pe pagina de internet a Consiliului Superior al Magistraturii. Pentru punctele suplimentate pe ordinea de zi, procedura de transparenţă se aplică în mod corespunzător.

(12) În vederea asigurării transparenţei, şedinţele Consiliului Superior al Magistraturii se desfăşoară în condiţii de publicitate:

a) şedinţele publice de plen şi de secţii se transmit în direct, audiovideo, pe pagina de internet a Consiliului, se înregistrează şi se publică pe pagina de internet a Consiliului, cu excepţia deliberărilor şi a audierilor în materie disciplinară;

b) hotărârile Consiliului adoptate în plen sau secţii se supun în mod corespunzător prevederilor Legii nr. 52/2003 privind transparenţa decizională în administraţia publică, republicată, cu excepţia hotărârilor în materie disciplinară şi în materia carierei magistraţilor, precum şi cu excepţia hotărârilor adoptate în aplicarea prevederilor art. 29 din prezenta lege;

c) în finalul hotărârilor adoptate de plen sau secţii se vor menţiona, fără a afecta secretul votului, numărul de voturi "pentru", numărul de voturi "împotrivă" şi numărul de voturi "abţinere", după caz.

**Art.26 -** (1) În situaţii excepţionale sau în caz de imposibilitate obiectivă de participare a unor membri la şedinţele Plenului sau ale secţiilor Consiliului Superior al Magistraturii, şedinţele pot fi ținute prin videoconferință, cu respectarea caracterului secret al votului şi al dispoziţiilor art. 25 alin. (1) şi (11).

(2) Mijloacele electronice de comunicare la distanță trebuie să îndeplinească condițiile tehnice necesare pentru a permite:

a) compatibilitatea cu cele mai uzuale tehnologii fixe sau mobile de acces, cu un număr cât mai mare de sisteme de operare și conectarea cu rețele publice fixe sau mobile de comunicații electronice;

b) identificarea participanților și participarea efectivă a acestora la ședință;

c) transmisiunea continuă și în timp real a şedinţei, înregistrarea și arhivarea acesteia;

d) comunicarea multidirecțională în timp real;

e) exprimarea votului și înregistrarea acestuia;

f) verificarea ulterioară a modului în care s-a votat.

Capitolul III

**Atribuţiile Consiliului Superior al Magistraturii**

Secţiunea 1

**Dispoziţii comune**

**Art.27 -** (1) Consiliul Superior al Magistraturii are dreptul şi obligaţia de a se sesiza pentru a apăra judecătorii şi procurorii împotriva oricărui act de imixtiune în activitatea profesională sau în legătură cu aceasta, care le-ar putea afecta independenţa sau imparţialitatea, precum şi împotriva oricărui act care ar crea suspiciuni cu privire la acestea. De asemenea, Consiliul Superior al Magistraturii apără reputaţia profesională a judecătorilor şi procurorilor, precum şi independenţa puterii judecătoreşti şi a autorităţii judecătoreşti în ansamblul său. Sesizările în legătură cu aceste aspecte se soluţioneză de Plenul Consiliului Superior al Magistraturii, din oficiu sau la cererea judecătorului sau procurorului vizat.

(2) Plenul Consiliului Superior al Magistraturii, din oficiu sau la sesizarea judecătorului sau procurorului, sesizează Inspecţia Judiciară pentru efectuarea de verificări, în vederea apărării independenţei, imparţialităţii şi reputaţiei profesionale a judecătorilor şi procurorilor.

(3) În situaţiile în care este afectată independenţa, imparţialitatea sau reputaţia profesională a unui judecător sau procuror, Plenul dispune măsurile care se impun şi asigură publicarea acestora pe site-ul Consiliului Superior al Magistraturii, poate sesiza organul competent să decidă asupra măsurilor care se impun sau poate dispune orice altă măsură corespunzătoare, potrivit legii.

(4) Judecătorul sau procurorul care consideră că independenţa, imparţialitatea sau reputaţia profesională îi este afectată în orice mod se poate adresa Consiliului Superior al Magistraturii, prevederile alin. (2) aplicându-se în mod corespunzător.

(5) La solicitarea judecătorului sau procurorului vizat, comunicatul publicat pe site-ul Consiliului Superior al Magistraturii va fi afişat la instituţia unde acesta îşi desfăşoară activitatea şi/sau publicat pe site-ul acestei instituţii.

(6) Consiliul Superior al Magistraturii asigură respectarea legii şi a criteriilor de competenţă şi etică profesională în desfăşurarea carierei profesionale a judecătorilor şi procurorilor.

(7) Atribuţiile Plenului Consiliului Superior al Magistraturii şi ale secţiilor acestuia, referitoare la cariera judecătorilor şi procurorilor, se exercită cu respectarea dispoziţiilor legale referitoare la statutul magistraţilor şi ale celor ce privesc organizarea judiciară.

**Art.28 -** (1) În exercitarea atribuţiilor sale Consiliul Superior al Magistraturii poate solicita sau furniza Ministerului Justiţiei, instanţelor judecătoreşti şi parchetelor, Institutului Naţional al Magistraturii, altor autorităţi şi instituţii publice, precum şi persoanelor fizice sau juridice informaţiile sau actele pe care le consideră necesare, în raport de competențele Consiliului Superior al Magistraturii ori ale instituțiilor solicitate şi în lumina principiului cooperării loiale dintre Consiliul Superior al Magistraturii şi Ministerul Justiţiei.

(2) În scopul informării cu privire la activitatea instanţelor şi parchetelor, membrii Consiliului Superior al Magistraturii efectuează deplasări la sediile instanţelor şi ale parchetelor şi organizează întâlniri cu judecătorii, procurorii şi reprezentanţii societăţii civile.

**Art.29 -** (1) În cazurile în care legea prevede avizul conform, aprobarea sau acordul Consiliului Superior al Magistraturii, punctul de vedere emis de acesta este obligatoriu. Dacă legea prevede consultarea sau avizul Consiliului Superior al Magistraturii, punctul de vedere emis de acesta nu este obligatoriu.

(2) În cazul în care legea nu prevede un termen pentru emiterea avizelor de către Consiliul Superior al Magistraturii, acestea se emit în 30 de zile de la sesizare. Depăşirea de către Consiliul Superior al Magistraturii a termenului de emitere a avizului nu afectează valabilitatea actului.

**Art.30 -** Consiliul Superior al Magistraturii întocmeşte şi păstrează dosarele profesionale ale judecătorilor şi procurorilor.

**Art.31 -** Consiliul Superior al Magistraturii este autoritate competentă pentru supravegherea operaţiunilor de prelucrare a datelor cu caracter personal de către instanţele judecătoreşti în exercitarea atribuţiilor lor judiciare, în sensul art. 55 par. (3) din Regulamentul (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

**Art.32 -** (1) Consiliul Superior al Magistraturii poate desfăşura acţiuni de cooperare cu instituţii ale sistemelor judiciare din alte state.

(2) În condiţiile stabilite prin hotărâre a Guvernului, Consiliul Superior al Magistraturii poate suporta din bugetul propriu sau, după caz, din fonduri externe cheltuielile efectuate pentru participarea reprezentanţilor instituţiilor din alte state la acţiunile de cooperare desfăşurate în România.

Secţiunea a 2-a

**Atribuţiile Plenului Consiliului Superior al Magistraturii**

**Art.33 -** Plenul Consiliului Superior al Magistraturii are următoarele atribuţii referitoare la cariera judecătorilor şi procurorilor:

a) apără independenţa, imparţialitatea şi reputaţia profesională a judecătorilor şi procurorilor;

b) propune Preşedintelui României numirea în funcţie şi eliberarea din funcţie a judecătorilor şi a procurorilor, cu excepţia celor stagiari;

c) numeşte judecătorii stagiari şi procurorii stagiari, pe baza rezultatelor obţinute la examenul de absolvire a Institutului Naţional al Magistraturii;

d) dispune promovarea judecătorilor şi a procurorilor;

e) eliberează din funcţie judecătorii stagiari şi procurorii stagiari;

f) numeşte şi revocă inspectorul-şef și inspectorul-șef adjunct ai Inspecţiei Judiciare, precum şi directorii direcţiilor de inspecţie din cadrul Inspecţiei Judiciare, în condiţiile legii;

g) propune Preşedintelui României conferirea de distincţii pentru judecători şi procurori, în condiţiile legii;

h) îndeplineşte orice alte atribuţii stabilite prin lege sau regulament.

**Art.34 -** Plenul Consiliului Superior al Magistraturii are următoarele atribuţii referitoare la admiterea în magistratură, evaluarea, formarea şi examenele judecătorilor şi procurorilor:

a) stabileşte numărul anual de cursanţi ai Institutului Naţional al Magistraturii, aprobă anual data şi locul pentru organizarea concursului de admitere la Institutul Naţional al Magistraturii, stabileşte tematica şi bibliografia pentru concursul de admitere la Institutul Naţional al Magistraturii şi aprobă programul de formare profesională a auditorilor de justiţie, emite avize şi adoptă regulamente, în cazurile şi în condiţiile prevăzute de lege;

b) exercită atribuţiile stabilite de lege în materia examenului de capacitate al judecătorilor şi procurorilor şi al concursului de admitere în magistratură şi validează rezultatele acestora;

c) exercită atribuţiile stabilite de lege în materia concursurilor pentru numirea în funcţii de conducere a judecătorilor şi procurorilor şi validează rezultatele acestora;

d) exercită atribuţiile stabilite de lege în materia organizării concursurilor de promovare a judecătorilor şi procurorilor şi validează rezultatele acestora;

e) aprobă programul de formare profesională continuă a judecătorilor şi procurorilor, la propunerea Consiliului ştiinţific al Institutului Naţional al Magistraturii, precum şi tematica activităţilor de formare profesională continuă, organizate de curţile de apel şi parchetele de pe lângă acestea;

f) numeşte şi revocă directorul şi directorii adjuncţi ai Institutului Naţional al Magistraturii şi desemnează judecătorii şi procurorii care vor face parte din Consiliul ştiinţific al Institutului Naţional al Magistraturii;

g) la propunerea Consiliului ştiinţific al Institutului Naţional al Magistraturii, aprobă structura organizatorică, statele de funcţii şi statele de personal ale Institutului Naţional al Magistraturii şi adoptă, prin hotărâre care se publică în Monitorul Oficial al României, Partea I, Regulamentul Institutului Naţional al Magistraturii;

h) numeşte directorul şi directorii adjuncţi ai Şcolii Naţionale de Grefieri;

i) îndeplineşte orice alte atribuţii stabilite prin lege sau regulament.

**Art.35 -** Plenul Consiliului Superior al Magistraturii are următoarele atribuţii referitoare la organizarea şi funcţionarea instanţelor şi a parchetelor:

a) convoacă adunările generale ale judecătorilor şi procurorilor, în condiţiile legii;

b) face propuneri privind lista localităţilor care fac parte din circumscripţiile judecătoriilor;

c) elaborează propriul proiect de buget, cu avizul consultativ al Ministerului Finanţelor Publice, şi emite avizele conforme pentru proiectele de buget ale instanţelor şi parchetelor;

d) îndeplineşte orice alte atribuţii stabilite prin lege sau regulament.

**Art.36 -** (1) Plenul Consiliului Superior al Magistraturii adoptă Codul deontologic al judecătorilor şi procurorilor, Regulamentul de organizare şi funcţionare a Consiliului Superior al Magistraturii, Regulamentul privind procedura alegerii membrilor Consiliului Superior al Magistraturii, Regulamentul de ordine interioară al instanţelor judecătoreşti, precum şi alte regulamente şi hotărâri prevăzute de lege şi avizează Regulamentul de ordine interioară al parchetelor și al direcțiilor specializate.

(2) Plenul Consiliului Superior al Magistraturii asigură publicarea Codului deontologic al judecătorilor şi procurorilor şi a regulamentelor prevăzute la alin. (1) în Monitorul Oficial al României, Partea I, şi pe pagina de internet a Consiliului Superior al Magistraturii.

(3) Plenul Consiliului Superior al Magistraturii avizează proiectele de acte normative ce privesc activitatea autorităţii judecătoreşti.

(4) Plenul Consiliului Superior al Magistraturii avizează proiectele de regulamente şi ordine care se aprobă de ministrul justiţiei, în cazurile prevăzute de lege.

(5) Plenul Consiliului Superior al Magistraturii poate sesiza ministrul justiţiei cu privire la necesitatea iniţierii sau modificării unor acte normative în domeniul justiţiei.

(6) Consiliul Superior al Magistraturii elaborează anual un raport privind starea justiţiei şi un raport privind activitatea proprie, pe care le prezintă Camerelor reunite ale Parlamentului României până la data de 15 februarie a anului următor şi le publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

**Art.37 -** Plenul Consiliului Superior al Magistraturii numeşte secretarul general şi personalul cu funcţii de conducere din aparatul Consiliului Superior al Magistraturii.

Secţiunea a 3-a

**Atribuţiile secţiilor Consiliului Superior al Magistraturii**

**Art.38 -** (1) Secţiile Consiliului Superior al Magistraturii au următoarele atribuţii referitoare la cariera judecătorilor şi procurorilor:

a) numesc în funcţii de conducere judecătorii şi procurorii, în condiţiile legii;

b) soluţionează contestaţiile împotriva calificativelor acordate de comisiile de evaluare a activităţii profesionale a judecătorilor şi procurorilor, constituite în condiţiile legii;

c) iau măsuri pentru soluţionarea sesizărilor primite de la justiţiabili sau de la alte persoane privind conduita necorespunzătoare a judecătorilor şi procurorilor;

d) aprobă transferul judecătorilor şi procurorilor;

e) dispun suspendarea din funcţie a judecătorilor şi procurorilor;

f) adoptă hotărârea privind îndeplinirea condiţiei de bună reputaţie, pe baza raportului întocmit de Inspecţia Judiciară, în condiţiile legii;

g) îndeplinesc orice alte atribuţii stabilite prin lege sau regulament.

(2) Secţia pentru judecători a Consiliului Superior al Magistraturii numeşte şi revocă din funcţie preşedintele, vicepreşedinţii şi preşedinţii de secţii ai Înaltei Curţi de Casaţie şi Justiţie şi dispune, în condiţiile legii, delegarea şi detaşarea judecătorilor.

(3) Secţia pentru procurori a Consiliului Superior al Magistraturii avizează, în condiţiile legii, propunerea ministrului justiţiei de numire şi revocare a procurorului general al Parchetului de pe lângă Înalta Curte de Casaţie şi Justiţie, prim-adjunctului şi adjunctul acestuia, procurorului șef al Direcției Naţionale Anticorupţie și al Direcţiei de Investigare a Infracţiunilor de Criminalitate Organizată şi Terorism, adjuncţilor acestora, procurorilor şefi de secţie ai Parchetului de pe lângă Înalta Curte de Casaţie şi Justiţie, ai Direcției Naţionale Anticorupţie și Direcţiei de Investigare a Infracţiunilor de Criminalitate Organizată şi Terorism.

**Art.39 -** (1) Secţia pentru judecători din cadrul Consiliului Superior al Magistraturii are următoarele atribuţii referitoare la organizarea şi funcţionarea instanţelor:

a) aprobă înfiinţarea şi desfiinţarea secţiilor curţilor de apel, ale instanţelor din circumscripţiile acestora, precum şi înfiinţarea sediilor secundare ale instanţelor judecătoreşti şi circumscripţiilor acestora, în condiţiile legii;

b) aprobă măsurile pentru suplimentarea sau reducerea numărului de posturi pentru instanţe;

c) stabileşte categoriile de procese sau de cereri care se soluţionează în municipiul Bucureşti numai de anumite instanţe, cu respectarea competenţei materiale prevăzute de lege;

d) la propunerea preşedinţilor curţilor de apel, stabileşte numărul vicepreşedinţilor curţilor de apel, ai tribunalelor şi ai tribunalelor specializate, precum şi judecătoriile la care funcţionează un vicepreşedinte;

e) îndeplineşte orice alte atribuţii stabilite prin lege sau regulament.

(2) Secţia pentru procurori din cadrul Consiliului Superior al Magistraturii are următoarele atribuţii referitoare la organizarea şi funcţionarea parchetelor:

a) aprobă propunerea procurorului general al Parchetului de pe lângă Înalta Curte de Casaţie şi Justiţie, a procurorului şef al Direcţiei Naţionale Anticorupţie, a procurorului şef al Direcţiei de Investigare a Infracţiunilor de Criminalitate Organizată şi Terorism de înfiinţare şi desfiinţare a secţiilor în cadrul parchetelor;

b) la propunerea procurorului general al Parchetului de pe lângă Înalta Curte de Casaţie şi Justiţie aprobă numărul adjuncţilor procurorilor generali ai parchetelor de pe lângă curţile de apel şi ai prim-procurorilor parchetelor de pe lângă tribunale, precum şi parchetele de pe lângă judecătorii unde prim-procurorii sunt ajutaţi de adjuncţi;

c) aprobă măsurile pentru suplimentarea sau reducerea numărului de posturi pentru parchete;

d) îndeplineşte orice alte atribuţii stabilite prin lege sau regulament.

**Art.40 -** (1) Secţia pentru judecători a Consiliului Superior al Magistraturii încuviinţează percheziţia, reţinerea, arestarea preventivă sau arestul la domiciliu cu privire la judecători şi magistraţi - asistenţi.

(2) Secţia pentru procurori a Consiliului Superior al Magistraturii încuviinţează percheziţia, reţinerea, arestarea preventivă sau arestul la domiciliu cu privire la procurori.

(3) Dispoziţiile prevăzute la alin. (1) şi (2) privind percheziţia şi reţinerea nu se aplică în caz de infracţiune flagrantă.

**Art.41 -** Secţiile Consiliului Superior al Magistraturii se pronunţă de îndată după primirea sesizărilor prevăzute la art. 40.

Secţiunea a 4-a

**Atribuţiile Consiliului Superior al Magistraturii în domeniul răspunderii disciplinare a magistraţilor**

**Art.42 -** (1) Consiliul Superior al Magistraturii îndeplineşte, prin secţiile sale, rolul de instanţă de judecată în domeniul răspunderii disciplinare a judecătorilor şi a procurorilor, pentru faptele prevăzute de lege ca abateri disciplinare.

(2) Secţia pentru judecători are rolul de instanţă disciplinară şi pentru magistraţii-asistenţi ai Înaltei Curţi de Casaţie şi Justiţie. Dispoziţiile prezentei legi se aplică în mod corespunzător şi magistraţilor-asistenţi de la Înalta Curte de Casaţie şi Justiţie.

(3) Acţiunea disciplinară în cazul abaterilor săvârşite de judecători, procurori şi magistraţi-asistenţi se exercită de Inspecţia Judiciară, prin inspectorul judiciar.

(4) În vederea exercitării acţiunii disciplinare este obligatorie efectuarea cercetării disciplinare de către Inspecţia Judiciară.

**Art.43 -** (1) Inspecţia Judiciară se poate sesiza din oficiu sau poate fi sesizată în scris şi motivat de orice persoană, inclusiv de Consiliul Superior al Magistraturii, în legătură cu abaterile disciplinare săvârşite de judecători şi procurori.

(2) În cazul în care sesizarea nu este semnată, nu conţine datele de identificare ale autorului sau indicii concrete cu privire la situaţia de fapt care a determinat sesizarea, aceasta se clasează şi se comunică răspuns în acest sens. Se poate face o nouă sesizare, cu respectarea condiţiilor prevăzute de lege.

(3) Sesizările din oficiu realizate prin proces-verbal întocmit de inspectorii judiciari se repartizează prin excluderea de la repartizare a inspectorilor care au întocmit procesul-verbal.

(4) Aspectele semnalate potrivit alin. (1) sunt supuse unei verificări prealabile efectuate de inspectorii judiciari din cadrul Inspecţiei Judiciare, în cadrul căreia se stabileşte dacă există indiciile săvârşirii unei abateri disciplinare. Verificările se efectuează în termen de cel mult 60 de zile de la data sesizării Inspecţiei Judiciare, potrivit alin. (1). Inspectorul-şef poate dispune prelungirea termenului de efectuare a verificării prealabile, cu cel mult 60 de zile, dacă există motive întemeiate care justifică această măsură.

(5) Dacă în urma efectuării verificărilor prealabile se constată că nu există indiciile săvârşirii unei abateri disciplinare, sesizarea se clasează, iar rezultatul se comunică direct persoanei care a formulat sesizarea şi persoanei vizate de sesizare. Rezoluţia de clasare este supusă confirmării inspectorului-şef. Rezoluţia poate fi infirmată de inspectorul-şef, care poate dispune, prin rezoluţie scrisă şi motivată completarea verificărilor, o singură dată, sau, după caz, începerea cercetării disciplinare. În cazul în care inspectorul-şef dispune începerea cercetării disciplinare lucrarea se repartizează altui inspector judiciar, în mod aleatoriu.

(6) După completarea verificărilor, inspectorul-şef poate dispune, în scris şi motivat, clasarea sesizării sau începerea cercetării disciplinare. Dispoziţiile alin. (5) teza finală rămân aplicabile.

(6) În cazul în care se constată că există indiciile săvârşirii unei abateri disciplinare, inspectorul judiciar dispune, prin rezoluţie, începerea cercetării disciplinare.

(7) În situaţia în care mai multe sesizări privesc aceeaşi faptă şi aceeaşi persoană, sesizările se conexează, dispoziţiile alin. (3) rămânând aplicabile.

(8) Termenele stabilite de prezentul articol sunt prevăzute sub sancţiunea decăderii.

**Art.44 -** (1) Împotriva rezoluţiei de clasare prevăzute la art. 43 alin. (5), persoana care a formulat sesizarea poate depune plângere adresată inspectorului-şef, în termen de 15 zile de la comunicare. Plângerea se soluţionează în cel mult 20 de zile de la data înregistrării la Inspecţia Judiciară.

(2) Soluţiile pe care inspectorul-şef le poate dispune, prin rezoluţie scrisă şi motivată, sunt:

a) respingerea plângerii şi menţinerea rezoluţiei atacate;

b) admiterea plângerii şi completarea verificărilor. Completarea verificărilor se poate dispune o singură dată. Completarea se efectuează de către inspectorul judiciar în termen de cel mult 30 de zile de la data când a fost dispusă de către inspectorul-şef. După completarea verificărilor, inspectorul-şef poate dispune, în scris şi motivat, respingerea sesizării sau începerea cercetării disciplinare. Dispoziţiile art. 43 alin. (5) teza finală rămân aplicabile;

c) admiterea plângerii şi începerea cercetării disciplinare, caz în care lucrarea se repartizează altui inspector judiciar, în mod aleatoriu.

(3) Rezoluţia inspectorului-şef prin care a fost respinsă plângerea şi rezoluţia de clasare pot fi contestate de persoana care a formulat sesizarea la Secţia de contencios administrativ şi fiscal a Curţii de Apel Bucureşti, în termen de 15 zile de la comunicare. Soluţionarea cauzei se face de urgenţă şi cu precădere.

(4) Soluţiile pe care le poate pronunţa Secţia de contencios administrativ şi fiscal a Curţii de Apel Bucureşti sunt:

a) respingerea contestaţiei;

b) admiterea contestaţiei şi desfiinţarea rezoluţiei inspectorului-şef şi a rezoluţiei de clasare şi trimiterea dosarului pentru completarea verificărilor.

(5) Hotărârea pronunţată potrivit dispoziţiilor alin. (4) lit. b) trebuie să cuprindă motivele pentru care au fost desfiinţate rezoluţiile atacate şi să indice faptele şi împrejurările care trebuie lămurite, precum şi mijloacele de probă ce urmează a fi administrate pentru completarea verificărilor.

(6) Hotărârea Secţiei de contencios administrativ şi fiscal a Curţii de Apel Bucureşti este definitivă.

**Art.45 –** (1) În cadrul cercetării disciplinare se stabilesc faptele și urmările acestora, împrejurările în care au fost săvârșite, precum și orice alte date concludente din care să se poată aprecia asupra existenței sau inexistenței vinovăției. Ascultarea celui în cauză și verificarea apărărilor judecătorului sau procurorului cercetat sunt obligatorii. Refuzul judecătorului sau procurorului cercetat de a face declarații ori de a se prezenta la cercetări se constată prin proces-verbal și nu împiedică încheierea cercetării. Judecătorul sau procurorul cercetat are dreptul să cunoască toate actele cercetării și să solicite probe în apărare.

(2) Cercetarea disciplinară se desfășoară cu respectarea dispozițiilor legale referitoare la informațiile clasificate și la protecția datelor cu caracter personal.

(3) Cercetarea disciplinară se suspendă atunci când împotriva judecătorului sau procurorului cercetat s-a dispus punerea în mișcare a acțiunii penale pentru aceeași faptă.

(4) Organul de urmărire penală este obligat să comunice Consiliului Superior al Magistraturii și Inspecției Judiciare, într-un termen rezonabil, actul prin care s-a dispus punerea în mișcare a acțiunii penale.

(5) Suspendarea cercetării disciplinare se dispune de inspectorul judiciar prin rezoluție și operează până când soluția pronunțată în cauza care a motivat suspendarea a devenit definitivă. Dispozițiile alin. (4) se aplică în mod corespunzător.

(6) Cercetarea disciplinară se efectuează în termen de 60 de zile de la data dispunerii acesteia, cu excepția situației în care intervine suspendarea. Cercetarea disciplinară se poate prelungi cu cel mult 30 de zile, dacă există motive întemeiate care justifică această măsură.

(7) Acțiunea disciplinară poate fi exercitată în termen de 30 de zile de la finalizarea cercetării disciplinare, dar nu mai târziu de 2 ani de la data la care fapta a fost săvârșită.

**Art.46 -** (1) După efectuarea cercetării disciplinare, inspectorul judiciar poate dispune, prin rezoluţie scrisă şi motivată:

a) admiterea sesizării, prin exercitarea acţiunii disciplinare şi sesizarea secţiei corespunzătoare a Consiliului Superior al Magistraturii;

b) respingerea sesizării, în cazul în care constată, în urma efectuării cercetării disciplinare, că nu sunt îndeplinite condiţiile pentru exercitarea acţiunii.

(2) Rezoluţia inspectorului judiciar este supusă confirmării inspectorului-şef.

(3) Rezoluţia inspectorului judiciar poate fi infirmată de inspectorul-şef, acesta putând dispune, prin rezoluţie scrisă şi motivată:

a) completarea cercetării disciplinare. Completarea cercetării disciplinare se poate dispune o singură dată. Completarea se efectuează de către inspectorul judiciar în termen de cel mult 30 de zile de la data când a fost dispusă de către inspectorul-şef. După completarea cercetării disciplinare, inspectorul-şef poate dispune, în scris şi motivat, una dintre soluţiile prevăzute la alin. (1) lit. a) sau b).

b) exercitarea acţiunii disciplinare prin sesizarea secţiei corespunzătoare.

(4) Rezoluţia de respingere a sesizării prevăzute la alin. (1) lit. b) şi alin. (3) lit. a) poate fi contestată de persoana care a formulat sesizarea la Secţia de contencios administrativ şi fiscal a Curţii de Apel Bucureşti, în termen de 15 zile de la comunicare, fără îndeplinirea unei proceduri prealabile. Soluţionarea cauzei se face de urgenţă şi cu precădere.

(5) Soluţiile pe care le poate pronunţa instanţa sunt:

a) respingerea contestaţiei;

b) admiterea contestaţiei, desfiinţarea rezoluţiei inspectorului judiciar şi trimiterea dosarului pentru continuarea procedurii disciplinare.

(6) Hotărârea pronunţată potrivit dispoziţiilor alin. (5) lit. b) trebuie să cuprindă motivele pentru care a fost desfiinţată rezoluţia inspectorului judiciar şi să indice faptele şi împrejurările care trebuie lămurite, precum şi mijloacele de probă ce urmează a fi administrate pentru completarea cercetării disciplinare.

(7) Hotărârea Secţiei de contencios administrativ şi fiscal a Curţii de Apel Bucureşti este definitivă.

**Art.47 –** Pe durata soluţionării de către instanţă a cauzelor prevăzute la art. 44 alin. (3) şi art. 46 alin. (4), termenul de 2 ani, prevăzut la art. 45 alin. (7), se suspendă. Răspunderea disciplinară este înlăturată oricâte suspendări ar interveni, dacă termenul este depășit cu încă jumătate.

**Art.48 -** (1) În procedura disciplinară în faţa secţiilor Consiliului Superior al Magistraturii, citarea judecătorului sau a procurorului împotriva căruia se exercită acţiunea disciplinară şi a Inspecţiei Judiciare este obligatorie. Judecătorul sau procurorul poate fi reprezentat de un alt judecător ori procuror sau poate fi asistat ori reprezentat de un avocat. Neprezentarea judecătorului sau a procurorului cercetat la judecarea acţiunii nu împiedică desfăşurarea în continuare a judecăţii.

(2) Acţiunea disciplinară este susţinută în faţa secţiilor de către inspectorul judiciar care a exercitat-o şi, numai în caz de imposibilitate a acestuia, de către un inspector judiciar desemnat de inspectorul-şef.

(3) În procedura disciplinară în faţa secţiilor Consiliului Superior al Magistraturii este posibilă conexarea mai multor acţiuni disciplinare care vizează acelaşi judecător sau procuror, inclusiv în cazurile în care acţiunea disciplinară s-a exercitat şi faţă de alţi judecători sau procurori, precum şi a acţiunilor disciplinare între care există o strânsă legătură. Excepţia conexităţii se poate invoca din oficiu sau de părţi, la primul termen de judecată cu procedura completă şi se soluţionează prin încheiere motivată.

(4) În procedura disciplinară în faţa secţiilor Consiliului Superior al Magistraturii nu este admisibilă formularea unor cereri de intervenție accesorie.

(5) Secţia competentă în materie disciplinară este obligată să pună în discuţia părţilor toate cererile, excepţiile, împrejurările de fapt sau temeiurile de drept prezentate de ele, potrivit legii, sau invocate din oficiu. Instanţa disciplinară se pronunţă mai întâi asupra excepţiilor care fac de prisos judecata în fond a acţiunii disciplinare.

(6) Secţia competentă în materie disciplinară poate, din oficiu sau la solicitarea părţilor, să schimbe încadrarea juridică a abaterilor disciplinare pentru care s-a dispus exercitarea acţiunii disciplinare. În toate cazurile, instanţa disciplinară este obligată să pună în discuţia părţilor schimbarea încadrării, iar la solicitarea acestora, să le acorde un termen pentru a depune concluzii scrise cu privire la schimbarea de încadrare. Asupra schimbării de încadrare secţiile se pronunţă prin încheiere motivată sau prin hotărârea prin care soluţionează acţiunea disciplinară.

(7) Dispoziţiile art. 26 sunt aplicabile în mod corespunzător.

(8) Părţile au dreptul să ia cunoştinţă de toate actele dosarului şi pot solicita administrarea de probe.

(9) Dispoziţiile art. 45 alin. (3) şi (4) se aplică în mod corespunzător. Suspendarea se dispune, prin încheiere, de secţia corespunzătoare a Consiliului Superior al Magistraturii.

(10) Secţiile Consiliului Superior al Magistraturii, în cazul în care constată că sesizarea este întemeiată, aplică una dintre sancţiunile disciplinare prevăzute de lege, în raport cu gravitatea abaterii disciplinare săvârşite de judecător sau procuror şi cu circumstanţele personale ale acestuia.

(11) Dispoziţiile din prezenta lege ce reglementează procedura de soluţionare a acţiunii disciplinare se completează cu dispoziţiile Legii nr. 134/2010 privind Codul de procedură civilă, în măsura în care nu sunt incompatibile cu aceasta.

**Art.49 -** (1) Secțiile Consiliului Superior al Magistraturii soluționează acțiunea disciplinară printr-o hotărâre care cuprinde, în principal, următoarele:

a) descrierea faptei care constituie abatere disciplinară și încadrarea juridică a acesteia;

b) temeiul de drept al aplicării sancțiunii;

c) motivele pentru care au fost înlăturate apărările formulate de judecător sau procuror;

d) sancțiunea aplicată și motivele care au stat la baza aplicării acesteia;

e) calea de atac și termenul în care hotărârea poate fi atacată;

f) instanța competentă să judece calea de atac.

(2) Prevederile alin. (1) se completează cu dispozițiile Codului de procedură civilă privind cuprinsul hotărârii.

**Art.50 -** (1) Hotărârile secțiilor Consiliului Superior al Magistraturii prin care s-a soluționat acțiunea disciplinară se redactează, obligatoriu, în termen de cel mult 20 de zile de la pronunțare și se comunică, de îndată, în scris, judecătorului sau procurorului vizat, precum și Inspecției Judiciare. Comunicarea hotărârilor este asigurată de Secretariatul general al Consiliului Superior al Magistraturii.

(2) Membrul Consiliului Superior al Magistraturii față de care se exercită acțiunea disciplinară nu participă la lucrările secției în care se judecă această acțiune.

(3) Împotriva hotărârilor prevăzute la alin. (1) se poate exercita recurs în termen de 15 zile de la comunicare de către judecătorul sau procurorul sancționat ori, după caz, de Inspecția Judiciară. Competența soluționării recursului aparține Completului de 5 judecători al Înaltei Curți de Casație și Justiție. Din Completul de 5 judecători nu pot face parte membrii cu drept de vot ai Consiliului Superior al Magistraturii sau judecătorul sancționat disciplinar.

(4) Recursul prevăzut la alin. (3) este o cale devolutivă de atac și suspendă executarea hotărârii secției Consiliului Superior al Magistraturii de aplicare a sancțiunii disciplinare.

(5) Hotărârea prin care se soluționează recursul prevăzut la alin. (3) este definitivă.

(6) Secţiile Consiliului Superior al Magistraturii asigură punerea în executare a sancţiunilor disciplinare pe care le-au aplicat.

**Art.51 -** (1) Pe durata procedurii disciplinare, secţia corespunzătoare a Consiliului Superior al Magistraturii, din oficiu sau la propunerea inspectorului judiciar, poate dispune suspendarea din funcţie a magistratului, până la soluţionarea definitivă a acţiunii disciplinare, dacă exercitarea în continuare a funcţiei ar putea afecta desfăşurarea cu imparţialitate a procedurilor disciplinare sau dacă procedura disciplinară este de natură să aducă atingere gravă prestigiului justiţiei. Măsura suspendării poate fi reevaluată oricând pe durata judecării acţiunii disciplinare, până la pronunţarea hotărârii de către secţia corespunzătoare.

(2) Hotărârea prin care se dispune suspendarea din funcţie în condiţiile alin. (1) poate fi atacată cu contestaţie în termen de 5 zile de la comunicare de către judecătorul sau procurorul suspendat din funcţie. Competenţa soluţionării contestaţiei aparţine Completului de 5 judecători al Înaltei Curţi de Casaţie şi Justiţie, din care nu pot face parte membrii cu drept de vot ai Consiliului Superior al Magistraturii.

(3) Contestaţia se soluţionează de urgenţă şi cu precădere şi nu suspendă executarea hotărârii secţiei Consiliului Superior al Magistraturii. Hotărârea instanţei este definitivă.

(4) Până la soluţionarea contestaţiei, instanţa poate dispune, la cerere, suspendarea executării hotărârii.

(5) Dacă hotărârea prin care s-a dispus suspendarea din funcţie a judecătorului sau procurorului este desfiinţată, suspendarea din funcţie încetează, iar acesta este repus în situaţia anterioară, i se plătesc drepturile salariale de care a fost lipsit pe perioada suspendării şi i se recunoaşte vechimea prevăzută de lege pe această perioadă.

(6) Pe durata procedurii disciplinare, soluţionarea cererii de acordare a pensiei de serviciu se suspendă până la soluţionarea definitivă a acţiunii disciplinare.

(7) Durata suspendării din funcţie dispuse în condiţiile prezentului articol nu poate depăşi 6 luni, la împlinirea acestui termen suspendarea încetând de drept. Încetarea suspendării se constată prin hotărâre de secţia corespunzătoare a Consiliului Superior al Magistraturii.

(8) În cazul în care secţia corespunzătoare, soluţionând acţiunea disciplinară, aplică sancţiunea disciplinară a suspendării din funcţie, prin aceeaşi hotărâre deduce durata suspendării din funcţie dispuse în condiţiile prezentului articol din durata sancţiunii disciplinare aplicate.

(9) Dispoziţiile alin. (8) sunt aplicabile în mod corespunzător şi în cazul în care prin hotărârea judecătorească pronunţată în condiţiile art. 50 alin. (3) s-a dispus înlocuirea sancţiunii disciplinare aplicate de secţia corespunzătoare cu sancţiunea disciplinară a suspendării din funcţie.

**Art.52** - (1) Eliberarea din funcţie a unui judecător sau procuror, în condiţiile legii sau numirea unui judecător în funcţia de procuror ori a unui procuror în funcţia de judecător nu împiedică continuarea procedurii disciplinare.

(2) Cu excepţia situaţiei în care judecătorul a fost numit în funcţia de procuror sau procurorul a fost numit în funcţia de judecător, în procedura disciplinară continuată în condiţiile alin. (1), dacă se exercită acţiunea disciplinară, secţia corespunzătoare, când constată că sesizarea este întemeiată, stabileşte una dintre sancţiunile disciplinare prevăzute de lege, în raport cu gravitatea abaterii disciplinare şi cu circumstanţele personale ale celui care a săvârşit-o. Sancţiunea disciplinară astfel stabilită nu se mai execută. În situaţia în care judecătorul a fost numit în funcţia de procuror sau procurorul a fost numit în funcţia de judecător sunt aplicabile dispoziţiile art. 48 alin. (10).

(3) Judecarea acţiunii disciplinare exercitate împotriva judecătorului care, după săvârşirea abaterii disciplinare, a fost numit în funcţia de procuror este de competenţa Secţiei pentru judecători. Judecarea acţiunii disciplinare exercitate împotriva procurorului care, după săvârşirea abaterii disciplinare, a fost numit în funcţia de judecător este de competenţa Secţiei pentru procurori.

**Art.53 -** În cazul în care s-a dispus excluderea din magistratură a unui judecător sau a unui procuror, hotărârea definitivă se transmite Preşedintelui României, în vederea emiterii decretului de eliberare din funcţie.

Capitolul IV

**Statutul membrilor Consiliului Superior al Magistraturii**

**Art.54 -** (1) Durata mandatului membrilor aleşi ai Consiliului Superior al Magistraturii este de 6 ani, fără posibilitatea reînvestirii.

(2) Calitatea de membru ales al Consiliului Superior al Magistraturii, reprezentant al societăţii civile, reprezintă vechime în specialitate recunoscută în profesiile juridice şi pe durata mandatului este incompatibilă cu exercitarea calităţii de parlamentar, ales local, funcţionar public, judecător, procuror, notar public, avocat, consilier juridic, mediator, arbitru, executor judecătoresc, practician în insolvenţă, grefier, consilier de probaţiune şi a altor profesii juridice reglementate de lege.

(3) Membrii Consiliului Superior al Magistraturii completează anual o declaraţie olografă pe propria răspundere, potrivit legii penale, din care să rezulte că nu au fost şi nu sunt lucrători operativi, inclusiv acoperiţi, informatori sau colaboratori ai niciunui serviciu de informaţii. Declaraţiile se depun şi se arhivează la compartimentul de resurse umane.

(4) Verificarea veridicităţii datelor din declaraţiile prevăzute la alin. (3) se face individual pentru fiecare declaraţie de către Consiliul Suprem de Apărare a Ţării, anual, din oficiu sau ori de câte ori este sesizat de Plenul Consiliului Superior al Magistraturii ori membrul Consiliului Superior al Magistraturii vizat. Rezultatul verificărilor se concretizează într-un înscris şi se comunică Consiliului Superior al Magistraturii, celui vizat de verificare, precum şi, la cerere, oricărei persoane.

(5) Actul Consiliului Suprem de Apărare a Ţării prevăzut la alin. (5) poate fi contestat la instanţa de contencios administrativ competentă, în termen de 3 luni de la data la care a luat cunoştinţă, de către orice persoană care justifică un interes legitim, conform legii, cu parcurgerea procedurii prealabile.

(6) Calitatea de membru al Consiliului Superior al Magistraturii încetează, după caz, la expirarea mandatului, prin demisie, revocare din funcţie, încetarea, potrivit legii, a funcţiei de judecător sau procuror, nerezolvarea stării de incompatibilitate în termen de 15 zile de la data alegerii ca membru al Consiliului Superior al Magistraturii, nerespectarea dispoziţiilor referitoare la interdicţia de a fi lucrători operativi, inclusiv acoperiţi, informatori sau colaboratori ai vreunui serviciu de informaţii, imposibilitatea exercitării atribuţiilor pe o perioadă mai mare de 3 luni, precum şi prin deces.

(7) Calitatea de membru al Consiliului Superior al Magistraturii se suspendă de drept pentru motivele de suspendare din funcţia de judecător şi procuror prevăzute de lege.

(8) Membrii aleşi ai Consiliului Superior al Magistraturii, reprezentanţi ai societăţii civile, nu participă la şedinţele secţiilor pentru judecători, respectiv pentru procurori şi au următoarele îndatoriri specifice:

a) asigură informarea constantă a organizaţiilor societăţii civile cu privire la lucrările Consiliului Superior al Magistraturii;

b) realizează consultarea organizaţiilor societăţii civile cu privire la propunerile şi sugestiile acestora privind demersurile necesare la nivelul Consiliului Superior al Magistraturii pentru îmbunătăţirea activităţii instituţiilor judiciare ca serviciu public aflat în slujba societăţii, întocmind în acest sens un raport trimestrial de analiză şi sinteză a propunerilor, pe care îl transmit plenului sau secţiilor, după caz, pentru analiză şi decizie;

c) monitorizează respectarea obligaţiilor Consiliului Superior al Magistraturii, de transparenţă, de asigurare a accesului publicului la informaţii şi soluţionare a petiţiilor în raport cu societatea civilă, şi întocmesc un raport anual pe care îl publică pe pagina de internet a Consiliului.

**Art.55 -** (1) Revocarea din funcția de membru ales al Consiliului Superior al Magistraturii se poate dispune oricând în timpul mandatului, în următoarele cazuri:

a) persoana în cauză nu mai îndeplineşte condiţiile legale pentru a fi membru ales al Consiliului Superior al Magistraturii;

b) persoanei în cauză i-a fost aplicată o sancțiune disciplinară din cele prevăzute de lege pentru judecători și procurori, cu excepția sancțiunii disciplinare a avertismentului, iar măsura a rămas definitivă;

c) în cazul în care persoana în cauză nu și-a îndeplinit sau și-a îndeplinit în mod necorespunzător, în mod grav și repetat, atribuțiile în cadrul Consiliului Superior al Magistraturii.

(2) În sensul alin. (1) prin neîndeplinirea atribuțiilor sau îndeplinirea în mod necorespunzător a atribuțiilor în cadrul Consiliului se înțelege încălcarea obligațiilor care incumbă calității de membru al Consiliului Superior alMagistraturii și care derivă din legi şi regulamente.

(3) Plenul Consiliului Superior al Magistraturii constată incidenţa uneia dintre ipotezele prevăzute la alin. (1) lit. a) şi b), la sesizarea președintelui sau a vicepreședintelui Consiliului ori a oricăruia dintre membri, după ascultarea membrului vizat. Neprezentarea la audiere a persoanei a cărei revocare se solicită nu împiedică desfăşurarea procedurii.

(4) Revocarea din funcția de președinte sau vicepreședinte al Consiliului Superior al Magistraturii pentru motivele prevăzute la alin. (1) lit. a) şi b) se propune de oricare dintre membri. Dispozițiile alin. (3) se aplică în mod corespunzător.

(5) În situaţia prevăzută la alin. (1) lit. c), procedura de revocare din funcţie a unui judecător sau procuror, membru ales al Consiliului, se desfăşoară după cum urmează:

a) solicitarea de revocare poate fi iniţiată de un număr minim de 10 adunări generale ale judecătorilor sau procurorilor, din care cel puţin o adunare generală a judecătorilor de la tribunale, curţile de apel sau, după caz, adunarea generală a judecătorilor de la Înalta Curte de Casaţie şi Justiţie, respectiv cel puţin o adunare generală a procurorilor de la parchetele de pe lângă tribunale, parchetele de pe lângă curţile de apel sau, după caz, adunarea generală a procurorilor de la parchetul de pe lângă Înalta Curte de Casaţie şi Justiţie. Organizațiile profesionale ale judecătorilor şi procurorilor pot sesiza adunările generale ale judecătorilor şi procurorilor în vederea declanșării procedurii de revocare;

b) solicitarea de revocare trebuie să cuprindă indicarea concretă a atribuţiei pe care persoana în cauză nu şi-a îndeplinit-o sau şi-a îndeplinit-o în mod necorespunzător, în mod grav, repetat şi nejustificat, precum şi a motivelor din care rezultă această situaţie. Solicitarea este inadmisibilă atunci când vizează modul în care membrul ales şi-a exercitat dreptul de vot;

c) solicitarea de revocare se transmite Plenului Consiliului Superior al Magistraturii, care dispune efectuarea verificărilor necesare de către Inspecţia Judiciară. Verificările trebuie efectuate în termen de cel mult 90 de zile de la data sesizării Inspecţiei Judiciare;

d) raportul întocmit de Inspecţia Judiciară se transmite Plenului Consiliului Superior al Magistraturii, care îl va comunica judecătorului sau procurorului vizat. Împotriva raportului, judecătorul sau procurorul poate formula obiecţiuni în termen de 30 de zile de la comunicare. Raportul definitiv se comunică adunărilor generale ale instanţelor sau, după caz, parchetelor;

e) în vederea dezbaterii raportului, Plenul Consiliului Superior al Magistraturii convoacă toate adunările generale ale instanţelor sau, după caz, ale parchetelor. Adunările generale se vor desfăşura în aceeaşi zi, stabilită de Consiliul Superior al Magistraturii, în timpul programului de lucru;

f) persoana vizată de revocare se poate adresa judecătorilor sau procurorilor în vederea susţinerii propriului punct de vedere, în orice mod, până la data adunărilor generale;

g) în cadrul adunării generale comune a Parchetului de pe lângă Înalta Curte de Casație și Justiție, a Direcției Naționale Anticorupție și a Direcției de Investigare a Infracțiunilor de Criminalitate Organizată și Terorism, votează şi procurorii din structurile teritoriale ale acestora;

h) hotărârea de revocare se ia cu votul majorității judecătorilor sau procurorilor în funcţie, exprimat la nivel naţional. Adunările generale sunt legal constituite în prezenţa majorităţii judecătorilor sau procurorilor în funcţie. Adunarea generală este prezidată de judecătorul sau procurorul cu cea mai mare vechime în funcţia de judecător sau procuror. Dacă nu este realizată prezenţa a cel puţin jumătate din numărul judecătorilor sau al procurorilor în funcţie, preşedintele adunării generale declară că adunarea generală nu este legal constituită şi procedează la convocarea, în cursul aceleiaşi zile, a unei noi adunări generale, declarând că la acea dată se va vota, indiferent de numărul celor prezenţi.

(7) Verificarea legalităţii procedurii de revocare se va realiza de către un raportor desemnat de Plenul Consiliului Superior al Magistraturii dintre membrii săi în termen de 15 zile de la data desfăşurării adunărilor generale ale instanţelor sau parchetelor. Raportorul desemnat de către Plen nu devine incompatibil.

(8) În cazul în care se constată încălcări ale legii în procedura de revocare, Plenul Consiliului dispune măsurile necesare pentru înlăturarea acestora, inclusiv repetarea întrunirii adunărilor generale, numai la instanţele sau parchetele la care s-au constatat aceste încălcări.

(9) Raportul întocmit de raportor se înaintează Plenului Consiliului Superior al Magistraturii care, în urma analizei acestuia, după ascultarea membrului vizat şi cu aplicarea în mod corespunzător a dispoziţiilor alin. (3) teza finală, poate:

a) să dispună, o singură dată, completarea raportului, atunci când apreciază că acesta nu este complet. Completarea se efectuează de către raportor în termen de cel mult 15 de zile de la data când a fost solicitată;

b) să constate că sunt întrunite condiţiile prevăzute de lege pentru revocarea membrului ales al Consiliului şi dispune revocarea din funcţie a acestuia. Dispoziţiile art. 57 alin. (2) se aplică în mod corespunzător;

c) să respingă cererea de revocare în cazul în care nu sunt întrunite condiţiile prevăzute de lege pentru revocarea din funcţie.

(10) Revocarea din funcţia de preşedinte sau vicepreşedinte, în caz de neîndeplinire sau îndeplinire defectuoasă a atribuţiilor prevăzute de lege sau de regulamente, se propune de o treime din numărul membrilor Consiliului Superior al Magistraturii şi se dispune prin votul majorităţii Plenului Consiliului, în prezenţa a cel puţin 2/3 dintre membrii săi. Hotărârea Plenului se redactează în cel mult 20 de zile şi se comunică de îndată.

(11) Revocarea din funcţie a membrilor aleşi ai Consiliului Superior al Magistraturii, reprezentanţi ai societăţii civile, în cazul în cazul în care persoana în cauză nu și-a îndeplinit sau și-a îndeplinit în mod necorespunzător, în mod grav și repetat, atribuțiile în cadrul Consiliului Superior al Magistraturii, se dispune de plen, la sesizarea președintelui sau a vicepreședintelui Consiliului ori a oricăruia dintre membri, după ascultarea membrului vizat. Neprezentarea la audiere a persoanei a cărei revocare se solicită nu împiedică desfăşurarea procedurii. Sesizarea trebuie să cuprindă indicarea concretă a atribuţiei pe care persoana în cauză nu şi-a îndeplinit-o sau şi-a îndeplinit-o în mod necorespunzător, în mod grav, repetat şi nejustificat, precum şi a motivelor din care rezultă această situaţie.

(12) Hotărârea de revocare poate fi atacată cu contestaţie în termen de 15 zile de la comunicare, la Secţia de contencios administrativ şi fiscal a Înaltei Curţi de Casaţie şi Justiţie. Contestaţia se judecă în complet format din 3 judecători. Introducerea contestaţiei suspendă executarea hotărârii. Hotărârea prin care se soluţionează contestaţia este definitivă.

**Art.56 -** (1) Membrii Consiliului Superior al Magistraturii care au calitatea de judecător sau procuror răspund civil, disciplinar şi penal, în condiţiile dispoziţiilor legale privind statutul magistraţilor.

(2) Membrul Consiliului Superior al Magistraturii faţă de care se exercită acţiunea disciplinară nu participă în calitate de membru ales la lucrările secţiei în care se judecă acţiunea disciplinară.

(3) Din Consiliul Superior al Magistraturii nu pot face parte, în timpul aceluiaşi mandat, soţi sau rude ori afini până la gradul IV inclusiv.

**Art.57 -** (1) În cazul încetării calităţii de membru al Consiliului Superior al Magistraturii înainte de expirarea mandatului, pentru locul rămas vacant se organizează noi alegeri, potrivit procedurii prevăzute de lege.

(2) Până la alegerea unui nou membru, interimatul va fi asigurat de persoana care a obţinut numărul următor de voturi în cadrul alegerilor desfăşurate potrivit art. 13 ori, după caz, art. 17.

(3) În cazul prevăzut la alin. (1), persoana aleasă pentru ocuparea locului vacant îşi exercită calitatea de membru al Consiliului Superior al Magistraturii pentru restul de mandat rămas până la expirarea termenului de 6 ani.

Capitolul V

**Aparatul propriu al Consiliului Superior al Magistraturii**

**Art.58 -** Consiliul Superior al Magistraturii dispune de un aparat tehnic administrativ propriu.

**Art.59 -** (1) Finanţarea cheltuielilor curente şi de capital ale Consiliului Superior al Magistraturii se asigură de la bugetul de stat.

(2) Bugetul Inspecţiei Judiciare, al Institutului Naţional al Magistraturii şi al Şcolii Naţionale de Grefieri sunt cuprinse distinct în bugetul Consiliului Superior al Magistraturii.

(3) Preşedintele Consiliului Superior al Magistraturii are calitatea de ordonator principal de credite care poate fi delegată vicepreşedintelui, secretarului general, secretarului general adjunct sau directorului economic.

(4) Bugetul pentru curţile de apel, tribunale, tribunale specializate şi judecătorii este gestionat de către Ministerul Justiţiei, ministrul justiţiei având calitatea de ordonator principal de credite.

**Art.60 -** (1) Aparatul propriu al Consiliului Superior al Magistraturii este condus de un secretar general.

(2) Secretarul general este numit şi revocat de Plenul Consiliului Superior al Magistraturii dintre judecătorii şi procurorii care au cel puţin 8 ani vechime în funcţia de judecător şi procuror.

(3) Secretarul general al Consiliului Superior al Magistraturii poate fi ajutat de un secretar general adjunct, specialist în management, resurse umane sau în domeniul financiar.

**Art.61 -** (1) Aparatul propriu al Consiliului Superior al Magistraturii este organizat în direcţii, servicii şi birouri.

(2) Structura organizatorică a aparatului propriu al Consiliului Superior al Magistraturii se stabileşte prin hotărâre a plenului.

**Art.62 -** (1) Personalul din aparatul propriu al Consiliului Superior al Magistraturii este numit prin concurs sau examen.

(2) Personalul de conducere din aparatul propriu al Consiliului Superior al Magistraturii este numit de plen, iar cel de execuţie, de secretarul general.

(3) Funcţiile de specialitate juridică din aparatul propriu al Consiliului Superior al Magistraturii pot fi ocupate şi de judecători şi procurori detaşaţi, în condiţiile legii.

(4) Funcţionarii publici şi personalul contractual din aparatul propriu al Consiliului Superior al Magistraturii şi din Inspecţia Judiciară sunt asimilaţi, ca rang şi salarizare, personalului corespunzător din cadrul Parlamentului, beneficiind în mod corespunzător de drepturile acestuia.

(5) Specialiştii IT din cadrul aparatului propriu al Consiliului Superior al Magistraturii şi al instituţiilor aflate în coordonarea acestuia, precum şi din cadrul aparatului propriu al Inspecţiei Judiciare beneficiază de aceleaşi drepturi salariale ca specialiştii IT din cadrul Înaltei Curţi de Casaţie şi Justiţie şi au aceleaşi drepturi şi îndatoriri prevăzute pentru această categorie de personal de Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea şi al personalului care funcţionează în cadrul Institutului Naţional de Expertize Criminalistice, cu modificările şi completările ulterioare, precum şi de alte acte normative.

(6) Statele de funcţii şi de personal se aprobă de Plenul Consiliului Superior al Magistraturii.

**Art.63 -** Atribuţiile secretarului general şi ale personalului din aparatul propriu al Consiliului Superior al Magistraturii, precum şi organizarea şi funcţionarea compartimentelor din cadrul aparatului propriu al Consiliului Superior al Magistraturii se stabilesc prin Regulamentul de organizare şi funcţionare a Consiliului Superior al Magistraturii.

Titlul III

**Inspecţia Judiciară**

Capitolul I

**Dispoziţii generale**

**Art.64 -** (1) Inspecţia Judiciară funcţionează ca structură cu personalitate juridică în cadrul Consiliului Superior al Magistraturii, cu sediul în municipiul Bucureşti.

(2) Inspecţia Judiciară acţionează potrivit principiului independenţei operaţionale conferit de prezentul titlu, în raport cu Consiliul Superior al Magistraturii, instanţele judecătoreşti, parchetele de pe lângă acestea şi în relaţia cu celelalte autorităţi publice, exercitându-şi atribuţiile de analiză, verificare şi control în domeniile specifice de activitate, în temeiul legii şi pentru asigurarea respectării acesteia.

(3) Inspecţia Judiciară este condusă de un inspector-şef, ajutat de un inspector-şef adjunct, numiţi prin concurs organizat de Consiliul Superior al Magistraturii.

(4) Normele pentru efectuarea lucrărilor de inspecţie se aprobă, la propunerea inspectorului-şef, prin regulament adoptat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(5) Finanţarea cheltuielilor curente şi de capital ale Inspecţiei Judiciare se asigură integral de la bugetul de stat.

(6) Inspectorul-şef este ordonator terţiar de credite.

(7) Paza sediului Inspecţiei Judiciare, a bunurilor şi a valorilor aparţinând acesteia, supravegherea accesului şi menţinerea ordinii interioare necesare desfăşurării normale a activităţii în acest sediu se asigură, în mod gratuit, de către Jandarmeria Română, prin structurile sale specializate.

**Art.65 -** (1) Inspecţia Judiciară funcţionează cu un număr maxim de 117 posturi.

(2) Numărul maxim de posturi pentru aparatul Inspecţiei Judiciare poate fi modificat prin hotărâre a Guvernului, la propunerea inspectorului-şef.

Capitolul II

**Organizarea Inspecţiei Judiciare şi statutul inspectorilor judiciari**

**Art.66 -** (1) Pentru realizarea atribuţiilor sale, Inspecţia Judiciară dispune de un aparat propriu.

(2) Aparatul propriu al Inspecţiei Judiciare este organizat în direcţii, servicii şi birouri. În cadrul Inspecţiei Judiciare, pentru exercitarea atribuţiilor de analiză, verificare şi control în domeniile specifice de activitate se organizezază distinct Direcţia de inspecţie pentru judecători şi Direcţia de inspecţie pentru procurori.

(3) În cadrul aparatului propriu al Inspecţiei Judiciare funcţionează inspectori judiciari, personal de specialitate juridică asimilat magistraţilor, funcţionari publici, personal contractual şi specialişti IT.

(4) În cadrul Direcţiei de inspecţie pentru judecători funcţionează inspectori judiciari selectaţi din rândul judecătorilor, iar în cadrul Direcţiei de inspecţie pentru procurori funcţionează inspectori judiciari selectaţi din rândul procurorilor.

(5) Direcţiile de inspecţie pentru judecători şi procurori se încadrează cu personal care deserveşte activitatea de secretariat, arhivă şi registratură a celor două direcţii.

(5) Posturile vacante, altele decât cele de inspector judiciar, pot fi ocupate temporar, prin detaşarea unor judecători, procurori sau altor categorii de personal, în condiţiile legii.

(6) Organizarea şi funcţionarea Inspecţiei Judiciare, structura organizatorică şi atribuţiile compartimentelor se stabilesc, la propunerea inspectorului-şef, prin regulament adoptat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

**Art.67 -** (1) Inspectorul-şef şi inspectorul-şef adjunct sunt numiţi de Plenul Consiliului Superior al Magistraturii dintre inspectorii judiciari în funcţie cu o vechime de cel puţin 1 an în funcţia de inspector judiciar, în urma unui concurs care constă în prezentarea unui proiect referitor la exercitarea atribuţiilor specifice funcţiei de conducere respective şi într-o probă scrisă tip grilă privind managementul, comunicarea, resursele umane, capacitatea candidatului de a lua decizii şi de a-şi asuma răspunderea, rezistenţa la stres.

(2) Concursul se organizează de Consiliul Superior al Magistraturii, prin Institutul Naţional al Magistraturii, potrivit potrivit dispoziţiilor prezentei legi şi regulamentului aprobat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(3) Organizarea concursurilor pentru ocuparea posturilor de inspector-şef şi inspector-şef adjunct se anunţă cu cel puţin 3 luni înaintea datei acestora.

(4) Mandatul inspectorului-şef şi al inspectorului-şef adjunct este de 4 ani şi nu poate fi reînnoit. Mandatul de inspector judiciar se prelungeşte de drept până la expirarea mandatului de inspector-şef sau inspector-şef adjunct.

(5) În caz de încetare a mandatului funcţiei de inspector-şef anterior expirării duratei acestuia sau în orice situaţie de vacanţă a acestei funcţii, interimatul se asigură de inspectorul-şef adjunct, de directorul Direcţiei de inspecţie pentru judecători şi de directorul Direcţiei de inspecţie pentru procurori, în această ordine de prioritate. În caz de încetare a mandatului funcţiei de inspector-şef adjunct anterior expirării duratei acestuia sau în orice situaţie de vacanţă a acestei funcţii, interimatul se asigură de directorul directorul Direcţiei de inspecţie pentru judecători şi de directorul Direcţiei de inspecţie pentru procurori, în această ordine de prioritate.

**Art.68** –(1) Data şi locul concursurilor pentru ocuparea posturilor de inspector-şef şi inspector-şef adjunct, calendarul de desfăşurare a acestora, precum şi tematica şi bibliografia de concurs se stabilesc prin hotărâre a Plenului Consiliului Superior al Magistraturii, la propunerea Institutului Naţional al Magistraturii.

(2) Pentru concursurile prevăzute la alin. (1) se constituie comisia de de organizare a concursului, comisia de examinare şi comisia de soluţionare a contestaţiilor.

(3) Membrii comisiei de examinare şi ai comisiei de soluţionare a contestaţiilor sunt numiţi prin hotărâre a Consiliului ştiinţific al Institutului Naţional al Magistraturii, iar membrii comisiei de organizare a concursului sunt numiţi prin hotărâre a Plenului Consiliului Superior al Magistraturii. Comisia de organizare a concursului îndeplineşte atribuţii necesare bunei organizări și desfășurări a concursului şi se compune din preşedinte şi membri, desemnați din rândul personalului din cadrul aparatului de specialitate al Consiliului Superior al Magistraturii şi al Institutului Naţional al Magistraturii, inclusiv al celor cu funcții de conducere. Preşedinţii comisiilor de examinare şi de soluţionare a contestaţiilor sunt desemnaţi cu votul majorităţii membrilor comisiei.

(4) Verificarea îndeplinirii de către candidaţii înscrişi la concursurile prevăzute la art. 67 a condiţiilor prevăzute de lege se realizează de comisia de organizare a concursului. Candidaţii respinşi în urma verificării pot formula contestaţii în termen de 48 de ore de la publicarea listei cu rezultatele verificării. Plenul Consiliului Superior al Magistraturii se pronunţă asupra contestaţiilor formulate în termen de cel mult 3 zile şi validează lista definitivă a candidaţilor.

(5) Pentru proba constând în prezentarea proiectului referitor la exercitarea atribuţiilor specifice funcţiei pentru care se organizează concursul şi pentru proba scrisă tip grilă se constituie o singură comisie de examinare compusă din 2 judecători ai Înaltei Curţi de Casaţie şi Justiţie, desemnaţi de colegiul de conducere al instanţei, 2 procurori din cadrul Parchetului de pe lângă Înalta Curte de Casaţie şi Justiţie, Direcţiei Naţionale Anticorupţie sau Direcţiei de Investigare a Infracţiunilor de Criminalitate Organizată şi Terorism, desemnaţi de colegiul de conducere al Parchetului de pe lângă Înalta Curte de Casaţie şi Justiţie, şi un specialist în management, comunicare şi resurse umane desemnat de Consiliul ştiinţific al Institutului Naţional al Magistraturii. La susţinerea probei constând în prezentarea proiectului referitor la exercitarea atribuţiilor specifice funcţiei participă, cu rol consultativ, și un psiholog din cadrul Consiliului Superior al Magistraturii, al Înaltei Curţi de Casaţie şi Justiţie sau al curţilor de apel, desemnat de Consiliul ştiinţific al Institutului Naţional al Magistraturii, care va putea adresa întrebări candidaților în scopul evaluării motivației și competențelor umane și sociale ale acestora.

(6) Comisia de examinare elaborează grila de evaluare în baza căreia se face aprecierea probei constând în prezentarea proiectului referitor la exercitarea atribuţiilor specifice funcţiei şi realizează examinarea candidaţilor, iar în cazul probei scrise tip grilă elaborează subiectele de concurs, baremul de evaluare și notare și stabilește timpul necesar pentru formularea răspunsurilor la întrebările din testul-grilă.

(7) Pentru soluţionarea contestaţiilor formulate de candidaţi împotriva rezultatelor la proba constând în prezentarea proiectului referitor la exercitarea atribuţiilor specifice funcţiei şi la proba scrisă tip grilă se constituie o singură comisie de soluţionare a contestaţiilor, care are componenţa prevăzută la alin. (5).

(8) Pentru fiecare comisie de concurs sunt desemnaţi şi supleanţi, în modalităţile prevăzute de prezentul articol.

(9) Nu pot fi numite în comisiile de concurs persoanele care sunt soţ/soţie, rudă sau afin până la gradul al patrulea inclusiv cu oricare dintre candidaţi ori cu un alt membru al comisiilor de concurs. Aceeaşi persoană poate face parte dintr-o singură comisie de concurs.

(10) În cadrul probei constând în prezentarea proiectului referitor la exercitarea atribuţiilor specifice funcţiei se susţine proiectul întocmit de candidat, se verifică aptitudinile manageriale şi de comunicare ale candidatului şi se evaluează aspectele legate de modul în care candidatul se raportează la valorile funcţiei pentru care candidează. Înregistrarea interviului prin mijloace tehnice audio - video este obligatorie. Nota pentru proba constând în prezentarea proiectului referitor la exercitarea atribuţiilor specifice funcţiei de inspector-şef şi inspector - şef adjunct reprezintă media aritmetică a notelor acordate de fiecare membru al comisiei. Fiecare membru al comisiei evaluează şi notează candidaţii cu note de la 1 la 10. Grila de evaluare în baza căreia se face aprecierea probei constând în prezentarea proiectului referitor la exercitarea atribuţiilor specifice funcţiei se publică pe pagina de internet a Institutului Naţional al Magistraturii după încheierea probei.

(11) Candidaţii pot formula contestaţii împotriva rezultatelor la proba constând în prezentarea proiectului referitor la exercitarea atribuţiilor specifice funcţiei de conducere, în termen de 48 de ore de la data publicării rezultatelor pe pagina de internet a Institutului Naţional al Magistraturii. Contestaţiile se soluţionează de comisia de soluţionare a contestaţiilor, în termen de 3 zile de la expirarea termenului de contestare a rezultatelor, pe baza înregistrării audio-video a probei. Nota acordată în urma soluţionării contestaţiei este definitivă şi nu poate fi mai mică decât nota contestată.

(12) Pentru proba scrisă tip grilă, punctajul şi timpul stabilit pentru rezolvarea întrebărilor se transmit candidaţilor odată cu subiectele. Baremul de evaluare și notare se publică pe pagina de internet a Institutului Naţional al Magistraturii după încheierea probei. Evaluarea şi notarea lucrărilor la proba scrisă tip grilă se realizează prin procesare electronică. Pentru proba scrisă tip grilă se acordă fiecărui candidat o notă de la 1 la 10.

(13) Candidaţii pot formula contestaţii la baremul de evaluare și notare şi contestaţii împotriva rezultatelor obţinute la proba scrisă, în termen de 48 de ore de la afişarea rezultatelor pe pagina de internet a Institutului Național al Magistraturii; contestațiile se soluţionează de comisia de soluţionare a contestaţiilor. Baremul stabilit în urma soluţionării contestaţiilor se publică pe pagina de internet a Institutului Naţional al Magistraturii.

(14) În situaţia în care, în urma soluţionării contestaţiilor la barem, se anulează una sau mai multe întrebări din testul-grilă, punctajul corespunzător întrebărilor anulate se acordă tuturor candidaţilor.

(15) În ipoteza în care, în urma soluţionării contestaţiilor la barem, se apreciază că răspunsul indicat ca fiind corect în baremul iniţial nu este singurul răspuns corect, baremul definitiv va cuprinde atât punctajul corespunzător variantei de răspuns stabilite de comisia de examinare în baremul iniţial, cât şi punctajul corespunzător variantei de răspuns stabilite de comisia de soluţionare a contestaţiilor.

(16) În situaţia în care, în urma soluţionării contestaţiilor la barem, se apreciază că răspunsul corect la una dintre întrebări este în mod evident altul decât cel indicat în barem, fără a fi incidente dispoziţiile alin. (15), se corectează baremul şi se va acorda punctajul corespunzător întrebării respective numai candidaţilor care au indicat răspunsul corect stabilit prin baremul definitiv.

(17) Nota finală acordată candidaţilor se constituie din media aritmetică a notelor obţinute la fiecare probă. Pentru a ocupa funcţia de inspector-şef sau inspector-şef adjunct, candidatul trebuie să obţină cel puţin nota finală 7, şi nu mai puţin de nota 6 la fiecare probă de concurs.

(18) Rezultatele concursului pentru numirea în funcţiile de conducere prevăzute la alin. (1) sunt supuse validării Plenului Consiliului Superior al Magistraturii.

(19) Plenul Consiliului Superior al Magistraturii poate invalida concursul total sau parţial, în cazul nerespectării dispoziţiilor care reglementează desfăşurarea acestuia sau în caz de fraudă dovedită. În situaţia în care invalidează în tot concursul, prin aceeaşi hotărâre Plenul va dispune declanşarea unei noi proceduri de concurs. În cazul invalidării parţiale, prin hotărârea Plenului se indică proba de concurs care urmează a fi reluată.

(20) În cazul în care validează concursul, Plenul Consiliului Superior al Magistraturii numeşte în funcţiile de conducere prevăzute la alin. (1) pe candidatul care a obţinut cea mai mare notă. La punctaje egale, Plenul numeşte în funcţiile de conducere unul dintre candidaţi, având în vedere următoarele criterii: vechimea cea mai mare în funcţia de inspector judiciar, vechimea cea mai mare în funcţia de judecător şi procuror, experienţa managerială anterioară.

**Art.69 -** (1) Directorul Direcţiei de inspecţie pentru judecători şi directorul Direcţiei de inspecţie pentru procurori sunt numiţi de Plenul Consiliului Superior al Magistraturii dintre inspectorii judiciari în funcţie cu o vechime de cel puţin 1 an în funcţia de inspector judiciar, în urma unui concurs care constă în prezentarea unui proiect referitor la exercitarea atribuţiilor specifice funcţiei de conducere şi într-o probă scrisă tip grilă privind managementul, comunicarea, resursele umane, capacitatea candidatului de a lua decizii şi de a-şi asuma răspunderea, rezistenţa la stres. Concursul este organizat de Consiliul Superior al Magistraturii, prin Institutul Naţional al Magistraturii, potrivit potrivit dispoziţiilor prezentei legi şi regulamentului aprobat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(2) Dispoziţiile art. 67 alin. (3)-(4) şi art. 68 sunt aplicabile în mod corespunzător.

(3) În caz de încetare a mandatului funcţiilor de conducere prevăzute la alin. (1) anterior expirării duratei acestuia sau în orice situaţie de vacanţă a acestor funcţii, interimatul se asigură prin delegarea în funcţiile de conducere, de către Plenul Consiliului Superior al Magistraturii, la propunerea inspectorului – şef, a unor inspectori judiciari care îndeplinesc condiţiile prevăzute de lege.

**Art.70 -** (1) Inspectorul-şef şi inspectorul - şef adjunct sunt revocaţi din funcţie de Plenul Consiliului Superior al Magistraturii, la solicitarea motivată a cel puţin 5 membri ai Consiliului Superior al Magistraturii sau la solicitarea motivată a Adunării generale a inspectorilor judiciari, pentru neîndeplinirea sau îndeplinirea necorespunzătoare a atribuţiilor manageriale privind organizarea eficientă, comportamentul şi comunicarea, asumarea responsabilităţilor şi aptitudinile manageriale.

(2) În urma propunerii de revocare, Plenul Consiliului Superior al Magistraturii, în cel mult 7 zile de la înregistrarea solicitării, desemnează prin vot 2 raportori din rândul membrilor aleşi, judecători şi procurori, ce fac parte din secţii diferite, care vor verifica modul de exercitare a atribuţiilor manageriale privind organizarea eficientă, comportamentul şi comunicarea, asumarea responsabilităţilor şi aptitudinile manageriale. În activitatea de verificarea a modului de exercitare a atribuţiilor manageriale specifice funcţiei pentru care s-a solicitat revocarea, raportorii pot fi ajutaţi de un specialist în management, comunicare şi resurse umane, desemnat de Plenul Consiliului Superior al Magistraturii odată cu raportorii.

(3) Verificările se efectuează în termen de cel mult 30 de zile de la data desemnării raportorilor. Aspectele constatate în urma efectuării verificărilor vor fi consemnate într-un raport care se va comunica, de îndată, persoanei vizate.

(4) Inspectorul-şef sau, după caz, inspectorul - şef adjunct are dreptul de a consulta raportul prevăzut la alin. (3), în termen de 5 zile de la comunicarea acestuia.

(5) După expirarea termenului prevăzut la alin. (4), raportorii procedează la ascultarea persoanei vizate. Refuzul de a face declaraţii sau de a se prezenta la audiere se constată prin proces-verbal.

(6) Cu ocazia ascultării sale sau printr-o cerere separată formulată în termen de cel mult 10 zile de la data comunicării raportului prevăzut la alin. (3), inspectorul-şef sau, după caz, inspectorul - şef adjunct poate propune probe şi formula obiecţiuni împotriva constatărilor acestuia. Raportorii dispun motivat asupra solicitărilor sau obiecţiunilor formulate şi, după caz, completează verificările în termen de 10 zile de la data la care la care persoana vizată a propus probele sau a formulat obiecţiunile. Raportul de evaluare se modifică în mod corespunzător în cazul în care obiecţiunile sunt admise.

(7) Raportul întocmit, care va cuprinde verificările efectuate, aspectele constatate, susţinerile, probele propuse şi obiecţiunile formulate de persoana vizată se înaintează Plenului Consiliului Superior al Magistraturii.

(8) Plenul Consiliului Superior al Magistraturii, în urma analizării raportului prevăzut la alin. (6), se pronunţă asupra revocării din funcţie prin hotărâre motivată, în termen de cel mult 15 zile de la data înregistrării raportului la Consiliul Superior al Magistraturii. La soluţionarea cererii de revocare de către plen este obligatorie citarea inspectorului-şef sau, după caz, a inspectorului - şef adjunct, în vederea audierii. Membrii raportori nu devin incompatibili și își exprimă votul în Plenul Consiliului Superior al Magistraturii. Plenul Consiliului Superior al Magistraturii poate dispune, o singură dată, completarea raportului, atunci când apreciază că acesta nu este complet. Completarea se efectuează de către membrii raportori în termen de cel mult 15 de zile de la data când a fost solicitată.

(9) La verificarea organizării eficiente a activităţii vor fi avute în vedere următoarele criterii: folosirea adecvată a resurselor umane şi materiale, evaluarea necesităţilor, gestionarea situaţiilor de criză, raportul resurse investite - rezultate obţinute, gestionarea informaţiilor şi repartizarea sarcinilor în cadrul instituţiei.

(10) La verificarea comportamentului şi comunicării vor fi avute în vedere comportamentul şi comunicarea cu persoanele implicate în procedurile de inspecţie, cu personalul instituţiei, alte instituţii, mass-media, asigurarea accesului la informaţiile de interes public din cadrul instituţiei şi transparenţa actului de conducere.

(11) La verificarea asumării responsabilităţii vor fi avute în vedere îndeplinirea atribuţiilor prevăzute de lege şi regulamente, precum şi respectarea principiului distribuirii aleatorii a lucrărilor de inspecţie.

(12) La verificarea aptitudinilor manageriale vor fi avute în vedere capacitatea de organizare, capacitatea rapidă de decizie, rezistenţa la stres, autoperfecţionarea, capacitatea de analiză, sinteză, previziune, strategie şi planificare pe termen scurt, mediu şi lung, iniţiativă şi capacitatea de adaptare rapidă.

(13) Hotărârea prin care s-a dispus revocarea din funcţiile prevăzute la alin. (1) se motivează în cel mult 15 zile de la pronunţare şi poate fi atacată cu contestaţie, în termen de 15 zile de la comunicare. Judecata contestaţiei este de competenţa Secţiei de contencios administrativ şi fiscal a Înaltei Curţi de Casaţie şi Justiţie şi se soluţionează în cel mult 90 zile de la data înregistrării acesteia la Înalta Curte de Casaţie şi Justiţie. Hotărârea pronunţată este definitivă.

(14) Până la soluţionarea contestaţiei împotriva hotărârârii prin care s-a dispus revocarea, instanţa competentă potrivit alin. (13) poate dispune, în condiţiile legii, suspendarea executării hotărârii. Cererea de suspendare se soluţionează în cel mult 30 de zile de la data înregistrării acesteia la Înalta Curte de Casaţie şi Justiţie.

(15) Până la data pronunţării hotărârii Înaltei Curţi de Casaţie şi Justiţie prin care s-a dispus repunerea în funcţie sau, după caz, până la ocuparea funcţiei prin concurs, sunt aplicabile dispoziţiile art. 67 alin. (5).

**Art.71 -** (1) Directorii direcţiilor de inspecţie sunt revocaţi din funcţie de Plenul Consiliului Superior al Magistraturii pentru neîndeplinirea sau îndeplinirea necorespunzătoare a atribuţiilor manageriale privind organizarea eficientă, comportamentul şi comunicarea, asumarea responsabilităţilor şi aptitudinile manageriale.

(3) Dispoziţiile art. 70 sunt aplicabile în mod corespunzător.

**Art.72 –** (1) Inspectorul-şef al Inspecţiei Judiciare îndeplineşte, în principal, următoarele atribuţii:

a) exercită funcţia de conducere, organizare, coordonare şi control la nivelul Inspecţiei Judiciare şi răspunde pentru activitatea acesteia;

b) reprezintă Inspecţia Judiciară în relaţiile cu instituţiile din cadrul Autorităţii Judecătoreşti şi alte instituţii şi autorităţi interne sau internaţionale;

c) prezintă anual, în faţa Plenului Consiliului Superior al Magistraturii, raportul de activitate pentru anul anterior;

d) exercită atribuţiile legale ce îi revin în calitate de ordonator de credite;

e) convoacă şi prezidează Adunarea generală a inspectorilor judiciari şi Colegiul de conducere al Inspecţiei Judiciare, în condiţiile legii;

f) ia măsuri pentru repartizarea aleatorie a dosarelor în cadrul Inspecţiei Judiciare şi răspunde de aceasta;

g) stabileşte anual sau ori de câte ori se impune, domeniile specifice de activitate cu privire la care se exercită controalele Inspecției Judiciare, după consultarea inspectorilor judiciari;

h) propune colegiului de conducere componența echipelor de control, în domeniile prevăzute la lit. g);

i) numeşte, în condiţiile legii, inspectorii judiciari şi celelalte categorii de personal din cadrul Inspecţiei Judiciare, dispune modificarea, suspendarea şi încetarea raporturilor de muncă sau de serviciu ale acestora;

j) stabileşte atribuţiile şi sarcinile individuale ale personalului, urmărind repartizarea echilibrată a acestora;

k) evaluează, în condiţiile legii, personalul Inspecţiei Judiciare;

l) verifică, aprobă, confirmă sau avizează, în condiţiile legii, rezoluţiile, rapoartele şi celelalte acte întocmite de inspectorii judiciari;

m) îndeplineşte orice alte atribuţii prevăzute de lege sau de regulamente.

(2) Inspectorul-şef nu poate să îndeplinească acte care privesc judecători sau procurori care îşi desfăşoară activitatea în cadrul ultimei instanţe sau, după caz, parchet, unde acesta a funcţionat înaintea numirii ca inspector judiciar. În acest caz, actul este îndeplinit de inspectorul-şef adjunct.

(3) Dispoziţiile alin. (2) rămân aplicabile şi ori de câte ori, față de calitatea persoanei vizate, imparțialitatea inspectorului-şef ar putea fi afectată, precum şi în caz de conflict de interese.

**Art.73** – Inspectorul-şef adjunct îndeplineşte, în principal, următoarele atribuţii:

a) coordonează activitatea personalului Inspecţiei Judiciare, altul decât inspectorii judiciari;

b) coordonează activitatea de protecţie şi securitate a muncii;

c) coordonează activitatea de formare profesională a inspectorilor judiciari şi activitatea de unificare a practicii la nivelul Inspecţiei Judiciare;

d) ajută inspectorul-şef în activitatea de verificare, aprobare, confirmare sau avizare a rezoluţiilor, rapoartelor şi celorlalte acte întocmite de inspectorii judiciari;

e) este înlocuitorul de drept al inspectorului-şef, asigurând îndeplinirea atribuţiilor prevăzute de lege sau regulamente în caz de absenţă sau de imposibilitate de exercitare a acestora de către inspectorul-şef, precum şi în situaţiile prevăzute la art. 72 alin. (2) şi (3);

f) exercită orice alte atribuţii prevăzute de lege, regulamente sau delegate de inspectorul-şef.

**Art.74** – (1) Directorii Direcţiei de inspecţie pentru judecători şi Direcţiei de inspecţie pentru procurori îndeplinesc, în principal, următoarele atribuţii:

a) exercită funcţia de conducere, organizare, coordonare şi control la nivelul direcţiei pe care o conduc şi răspund pentru activitatea acesteia;

b) organizează şi coordonează activitatea de repartizare aleatorie a lucrărilor de inspecţie la nivelul direcţiei pe care o conduc şi răspund pentru aceasta;

c) organizează activitatea de formare profesională a inspectorilor judiciari şi activitatea de unificare a practicii la nivelul direcţiei;

d) propun inspectorului-şef, după consultarea inspectorilor direcţiei, componenţa echipelor de control şi domeniile specifice de activitate în care să se desfăşoare controalele;

e) propun colegiului de conducere desemnarea inspectorilor care să îndeplinească şi alte atribuţii decât cele de inspecţie;

f) urmăresc repartizarea echilibrată a atribuţiilor către inspectori şi celălalt personal al direcţiei pe care o conduc;

g) verifică şi avizează rezoluţiile, rapoartele sau celelalte acte întocmite de inspectorii judiciari de la nivelul direcţiei pe care o conduc şi le înaintează inspectorului-şef, în vederea îndeplinirii de către acesta a atribuţiilor prevăzute la art. 72 alin. (1) lit. l);

h) urmăresc respectarea termenelor prevăzute de lege sau regulamente pentru efectuarea lucrărilor de inspecţie şi a altor lucrări cu caracter administrativ de la nivelul direcţiei;

i) îndeplinesc orice alte atribuţii prevăzute de lege sau de regulamente sau delegate de inspectorul-şef al Inspecţiei Judiciare.

(2) Dispoziţiile art. 72 alin. (2) şi (3) sunt aplicabile în mod corespunzător; în aceste cazuri, actul se îndeplineşte de inspectorul judiciar desemnat prin ordin al inspectorului-şef ca înlocuitor al directorului direcţiei.

**Art.75 -** (1) În cadrul Inspecției Judiciare funcționează colegiul de conducere, care hotărăște cu privire la problemele generale de conducere ale instituției.

(2) Colegiul de conducere al Inspecției Judiciare este constituit din inspectorul-şef şi din 4 inspectori judiciari, câte 2 din fiecare direcţie de inspecţie, aleşi de Adunarea generală a inspectorilor judiciari pentru o durată de 3 ani. Când se dezbat probleme economico-financiare şi administrative, la şedinţele colegiului participă şi directorul economic, care are vot consultativ. La şedinţele colegiului pot fi invitaţi, în funcţie de problemele de pe ordinea de zi, inspectori judiciari sau alte categorii de personal.

(3) Colegiul de conducere al Inspecţiei Judiciare are următoarele atribuţii:

a) avizează, la propunerea inspectorului-şef, Regulamentul de organizare şi funcţionare a Inspecţiei Judiciare, Regulamentul privind normele pentru efectuarea lucrărilor de inspecţie şi Regulamentul de organizare și desfășurare a concursului pentru numirea în funcție a inspectorilor judiciari, precum şi modificările și completările la acestea;

b) avizează, la propunerea inspectorului-șef, regulamentele prevăzute de lege, altele decât cele stabilite la lit. a), precum şi modificările și completările la acestea;

c) dezbate proiectul de buget al Inspecţiei Judiciare;

d) aprobă, la începutul anului sau ori de câte ori este necesar, propunerile inspectorului-şef privind componenţa echipelor de control şi modificările la acestea;

e) aprobă propunerile directorilor direcţiilor de inspecţie sau, după caz, ale inspectorului-şef privind delegarea unor atribuţii suplimentare celor din lucrările de inspecţie, către inspectorii judiciari sau celelalte categorii de personal;

f) aprobă, la propunerea inspectorului-şef, procedurile operaţionale întocmite la nivelul Inspecţiei Judiciare;

g) convoacă Adunarea generală a inspectorilor judiciari, în condiţiile legii;

h) alege şi revocă membrii şi membrii supleanţi ai comisiilor de evaluare a activităţii profesionale a inspectorilor judiciari;

i) desemnează inspectorii judiciari şi celelalte categorii de personal care reprezintă Inspecţia Judiciară în misiuni interne sau internaţionale;

j) îndeplineşte alte atribuţii prevăzute de lege sau de Regulamentul de organizare şi funcţionare a Inspecţiei Judiciare.

(3) Colegiul de conducere poate fi convocat de inspectorul-şef sau, în lipsa acestuia, de inspectorul-şef adjunct şi este prezidat de inspectorul-şef sau, în lipsa acestuia, de inspectorul-şef adjunct. Colegiul de conducere poate fi convocat şi de cel puţin 1/3 dintre membrii săi, în acest caz fiind prezidat de unul dintre membrii aleşi, desemnat cu majoritatea membrilor prezenţi.

(4) Colegiul de conducere se întruneşte lunar sau ori de câte ori este necesar. Colegiul este legal constituit şi adoptă hotărâri cu votul majorității membrilor săi.

**Art.76 -** (1) La nivelul Inspecției Judiciare se organizează ori de câte ori este necesar adunarea generală a inspectorilor judiciari.

(2) Adunarea generală a inspectorilor judiciari este constituită din inspectorii judiciari judecători şi inspectorii judiciari procurori în funcţie şi are următoarele atribuţii:

a) aprobă raportul anual de activitate al Inspecţiei Judiciare;

b) emite puncte de vedere, la solicitarea inspectorului-şef, a unei treimi din numărul inspectorilor judiciari în funcţie sau a Consiliului Superior al Magistraturii;

c) alege membrii colegiului de conducere şi îi revocă în cazul exercitării necorespunzătoare a atribuţiilor prevăzute de lege;

d) iniţiază procedura de revocare a inspectorului-şef şi a inspectorului-şef adjunct;

e) dezbate planul anual al domeniilor specifice de activitate în care urmează să se efectueze controalele şi modificările ori completările acestuia;

f) dezbate probleme de drept în vederea interpretării unitare a dispoziţiilor legale la nivelul Inspecţiei Judiciare;

g) îndeplineşte alte atribuţii prevăzute de lege sau regulamente.

(3) Adunarea generală a inspectorilor judiciari se convoacă de inspectorul-şef. Adunarea generală poate fi convocată, în lipsa inspectorului-şef, în ordine, de inspectorul-şef adjunct, directorul Direcţiei de inspecţie pentru judecători, directorul Direcţiei de inspecţie pentru procurori. Adunarea generală poate fi convocată şi de o treime din numărul inspectorilor judiciari în funcţie sau de colegiul de conducere, precum şi de Plenul sau secţiile Consiliului Superior al Magistraturii.

(4) Adunarea generală a inspectorilor judiciari este prezidată de inspectorul-şef sau, în lipsa acestuia, în ordine, de inspectorul-şef adjunct, directorul Direcţiei de inspecţie pentru judecători, directorul Direcţiei de inspecţie pentru procurori, de inspectorul judiciar cu cea mai mare vechime în cadrul Inspecției Judiciare prezent la ședință sau de inspectorul judiciar cu cea mai mare vechime în funcţia de judecător şi procuror prezent la şedinţă.

(5) Adunarea generală a inspectorilor judiciari este legal constituită în prezenţa a jumătate plus unu din numărul inspectorilor judiciari în funcţie şi adoptă hotărâri cu votul majorităţii membrilor prezenţi.

**Art.77 -** (1) Inspectorii judiciari sunt numiţi în funcţie de inspectorul-şef, în urma unui concurs organizat de Consiliul Superior al Magistraturii prin Institutul Naţional al Magistraturii. Pot participa la concurs judecătorii şi procurorii în funcţie care:

a) au cel puţin grad de tribunal/parchet de pe lângă tribunal, au funcţionat efectiv cel puţin la tribunal sau parchet de pe lângă tribunal şi au o vechime în funcţia de judecător, respectiv de procuror, în funcţie de direcţia pentru care candidează, de cel puţin 10 ani;

b) nu au fost niciodată sancţionaţi disciplinar sau pentru încălcarea normelor Codului deontologic;

c) au avut calificativul „foarte bine” la ultima evaluare.

(2) La calcularea condiţiei minime de vechime pentru a participa la concursul prevăzut la alin. (1) nu se ia în considerare perioada în care judecătorul sau procurorul a avut calitatea de auditor de justiţie. Vechimea prevăzută la alin. (1) trebuie îndeplinită până la data expirării termenului de înscriere la concurs.

(3) Concursul pentru numirea în funcţia de inspector judiciar se organizează de Consiliul Superior al Magistraturii, prin Institutul Naţional al Magistraturii, potrivit potrivit dispoziţiilor prezentei legi şi regulamentului aprobat, la propunerea inspectorului-șef, prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(4) Organizarea concursurilor pentru ocuparea posturilor de inspector judiciar în cadrul Inspecţiei Judiciare şi posturile care se scot la concurs se anunţă cu cel puţin 3 luni înaintea datei concursului. Concursul se organizează cu cel puţin 3 luni înainte de data expirării mandatului de inspector judiciar.

(5) Concursul constă în susţinerea unui interviu şi a unei probe scrise tip grilă, în această ordine, iar tematica de concurs include:

a) materii ale dreptului procesual civil, respectiv dreptului procesual penal, în funcţie de specializarea candidatului;

b) legile, regulamentele şi orice alte reglementări specifice Inspecţiei Judiciare, precum şi jurisprudenţa în materie disciplinară şi în celelalte materii de competenţa Inspecţiei Judiciare;

c) legile, regulamentele, orice alte reglementări în materia organizării şi funcţionării instanţelor, respectiv parchetelor, în funcţie de direcţia de inspecţie pentru care se înscriu candidaţii.

(6) Data şi locul concursului, calendarul de desfăşurare a acestuia, precum şi tematica şi bibliografia de concurs se stabilesc prin hotărâre a Plenului Consiliului Superior al Magistraturii, la propunerea Institutului Naţional al Magistraturii.

(7) Pentru concursul prevăzut la alin. (1) se constituie:

a) comisia de organizare a concursului;

b) comisia de examinare, comună pentru proba interviului şi pentru proba scrisă tip grilă;

d) comisia de soluţionare a contestaţiilor, comună pentru proba interviului şi proba scrisă tip grilă.

(8) Nu pot fi numite în comisiile de concurs persoanele care sunt soţ/soţie, rudă sau afin până la gradul al patrulea inclusiv cu oricare dintre candidaţi ori cu un alt membru al comisiilor de concurs. Aceeaşi persoană poate face parte dintr-o singură comisie de concurs.

(9) Membrii comisiei de examinare şi ai comisiei de soluţionare a contestaţiilor sunt numiţi prin hotărâre a Consiliului ştiinţific al Institutului Naţional al Magistraturii, iar membrii comisiei de organizare a concursului sunt numiţi prin hotărâre a Plenului Consiliului Superior al Magistraturii. Comisia de organizare a concursului, care îndeplineşte atribuţii necesare bunei organizări și desfășurări a concursului, se compune din preşedinte şi membri, desemnați din rândul personalului din cadrul aparatului de specialitate al Consiliului Superior al Magistraturii şi al Institutului Naţional al Magistraturii, inclusiv al celor cu funcții de conducere. Preşedinţii comisiei de examinare şi ai comisiei de soluţionare a contestaţiilor sunt desemnaţi cu votul majorităţii membrilor acestor comisii.

(10) Pentru fiecare comisie de concurs sunt desemnaţi şi supleanţi, în modalităţile prevăzute la alin. (9).

**Art. 78** - (1) Verificarea îndeplinirii de către candidaţii înscrişi la concursul pentru ocuparea posturilor de inspector judiciar în cadrul Inspecţiei Judiciare a condiţiilor prevăzute de lege se realizează de comisia de organizare a concursului. Candidaţii respinşi în urma verificării pot formula contestaţii în termen de 48 de ore de la publicarea listei cu rezultatele verificării. Plenul Consiliului Superior al Magistraturii se pronunţă asupra contestaţiilor formulate în termen de cel mult 3 zile.

(2) Comisia de examinare este compusă dintr-un formator desemnat de Consiliul ştiințific al Institutul Naţional al Magistraturii, 2 judecători al Înaltei Curţi de Casaţie şi Justiţie, desemnaţi de colegiul de conducere al instanţei şi 2 procurori din cadrul Parchetului de pe lângă Înalta Curte de Casaţie şi Justiţie, Direcţiei Naţionale Anticorupţie sau Direcţiei de Investigare a Infracţiunilor de Criminalitate Organizată şi Terorism, desemnaţi de colegiul de conducere al Parchetului de pe lângă Înalta Curte de Casaţie şi Justiţie. La susţinerea probei interviului participă, cu rol consultativ, și un psiholog din cadrul Consiliului Superior al Magistraturii, al Înaltei Curţi de Casaţie şi Justiţie sau al curţilor de apel, desemnat de Consiliul ştiinţific al Institutului Naţional al Magistraturii, care va putea adresa întrebări candidaților în scopul evaluării motivației și competențelor umane și sociale ale acestora.

(3) În cadrul probei interviului, comisia de examinare evaluează aspecte referitoare la integritatea şi conduita morală şi profesională a candidatului, pe baza raportului întocmit de Inspecţia Judiciară cu privire la aceste aspecte şi a răspunsurilor la întrebările adresate de membrii comisiei, în baza acestui raport. Înregistrarea interviului prin mijloace tehnice audio - video este obligatorie. Nota pentru proba interviului reprezintă media aritmetică a notelor acordate de fiecare membru al comisiei. Fiecare membru al comisiei evaluează şi notează candidaţii cu note de la 1 la 10, în baza grilei de evaluare elaborată de comisie. Grila de evaluare în baza căreia se face aprecierea probei se publică pe pagina de internet a Institutului Naţional al Magistraturii după încheierea probei.

(4) Raportul prevăzut la alin. (3) va analiza: conduita candidatului în raporturile de serviciu şi în afara raporturilor de serviciu, calitatea lucrărilor întocmite de candidat, aspecte legate de respectarea regimului interdicţiilor şi incompatibilităţilor, orice alte aspecte relevante referitoare la conduita şi activitatea candidatului.

(5) Candidaţii pot formula contestaţii împotriva rezultatelor la proba interviului, în termen de 48 de ore de la data publicării rezultatelor pe pagina de internet a Institutului Naţional al Magistraturii. Contestaţiile se soluţionează de comisia de soluţionare a contestaţiilor, în termen de 3 zile de la expirarea termenului de contestare a rezultatelor, pe baza înregistrării audio-video a probei. Comisia de soluţionare a contestaţiilor are componenţa prevăzută la alin. (2). Nota acordată în urma soluţionării contestaţiei este definitivă şi nu poate fi mai mică decât nota contestată.

(6) Pentru proba scrisă tip grilă, comisia de examinare elaborează subiectele de concurs şi baremul de evaluare și notare şi stabilește timpul necesar pentru formularea răspunsurilor la întrebările din testul-grilă. Punctajul şi timpul stabilit pentru rezolvarea întrebărilor se transmit candidaţilor odată cu subiectele. Baremul de evaluare și notare se publică pe pagina de internet a Institutului Naţional al Magistraturii după încheierea probei. Evaluarea şi notarea lucrărilor la proba scrisă tip grilă se realizează prin procesare electronică. Pentru proba scrisă tip grilă se acordă fiecărui candidat o notă de la 1 la 10. Pentru verificarea cunoştinţelor privind materiile prevăzute la art. 77 alin. (5) lit. b) şi c), întrebările din testul grilă şi baremul de evaluare şi notare se stabilesc de toţi membrii comisiei, iar pentru verificarea cunoştinţelor la materiile prevăzute la art. 77 alin. (5) lit. a), întrebările din testul-grilă şi baremul de evaluare şi notare se stabilesc de către membrii comisiei specializaţi în drept procesual civil, respectiv în drept procesual penal.

(7) Candidaţii pot formula contestaţii la baremul de evaluare și notare şi contestaţii împotriva rezultatelor obţinute la proba scrisă tip grilă, în termen de 48 de ore de la afişarea rezultatelor pe pagina de internet a Institutului Național al Magistraturii; contestațiile se soluţionează de comisia de soluţionare a contestaţiilor; dispoziţiile alin. (6) teza finală se aplică în mod corespunzător. Baremul stabilit în urma soluţionării contestaţiilor se publică pe pagina de internet a Institutului Naţional al Magistraturii.

(8) În situaţia în care, în urma soluţionării contestaţiilor la barem, se anulează una sau mai multe întrebări din testul-grilă, punctajul corespunzător întrebărilor anulate se acordă tuturor candidaţilor.

(9) În ipoteza în care, în urma soluţionării contestaţiilor la barem, se apreciază că răspunsul indicat ca fiind corect în baremul iniţial nu este singurul răspuns corect, baremul definitiv va cuprinde atât punctajul corespunzător variantei de răspuns stabilite de comisia de examinare în baremul iniţial, cât şi punctajul corespunzător variantei de răspuns stabilite de comisia de soluţionare a contestaţiilor.

(10) În situaţia în care, în urma soluţionării contestaţiilor la barem, se apreciază că răspunsul corect la una dintre întrebări este în mod evident altul decât cel indicat în barem, fără a fi incidente dispoziţiile alin. (9), se corectează baremul şi se va acorda punctajul corespunzător întrebării respective numai candidaţilor care au indicat răspunsul corect stabilit prin baremul definitiv.

**Art. 79** - (1) Rezultatele concursului pentru ocuparea posturilor de inspector judiciar în cadrul Inspecţiei Judiciare sunt supuse validării Plenului Consiliului Superior al Magistraturii.

(2) Plenul Consiliului Superior al Magistraturii poate invalida concursul total sau parţial, în cazul nerespectării dispoziţiilor care reglementează desfăşurarea acestuia sau în caz de fraudă dovedită. În situaţia în care invalidează în tot concursul, prin aceeaşi hotărâre Plenul va dispune declanşarea unei noi proceduri de concurs. În cazul invalidării parţiale, prin hotărârea Plenului se indică proba de concurs care urmează a fi reluată.

(3) După validarea concursului, inspectorul-şef numeşte în funcţia de inspector judiciar candidaţii, în ordinea descrescătoare a notelor finale obţinute şi în limita locurilor scoase la concurs. În caz de egalitate de punctaj clasificarea candidaţilor se face, în ordine, după următoarele criterii: vechimea cea mai mare în funcţia de judecător sau procuror, deţinerea titlului de doctor în drept, punctajul cel mai mare obţinut la proba scrisă, punctajul cel mai mare obţinut la proba interviului.

(4) În cazul în care concursul pentru numirea în funcţie a inspectorilor judiciari nu s-a finalizat, indiferent de motiv, până la expirarea mandatului inspectorilor judiciari care candidează pentru un nou mandat, Plenul Consiliului Superior al Magistraturii dispune delegarea inspectorului judiciar al cărui mandat a expirat pe funcţia ocupată, cu acordul acestuia, până la data ocupării postului prin concurs.

(5) Mandatul inspectorilor judiciari este de 6 ani şi nu poate fi reînnoit.

**Art.80 -** (1) Inspectorii judiciari au, în principal, următoarele atribuţii:

a) în materie disciplinară, dispun și efectuează cercetarea disciplinară în vederea exercitării acțiunii disciplinare față de judecători, procurori, inclusiv față de cei care sunt membri ai Consiliului Superior al Magistraturii, în condițiile prezentei legi;

b) efectuează verificări la instanțele de judecată în legătură cu respectarea normelor procedurale privind primirea cererilor, repartizarea aleatorie a dosarelor, stabilirea termenelor, continuitatea completului de judecată, pronunțarea, redactarea și comunicarea hotărârilor, înaintarea dosarelor la instanțele competente, punerea în executare a hotărârilor penale și civile și informează Secția pentru judecători a Consiliului Superior al Magistraturii, formulând propuneri adecvate;

c) efectuează verificări la parchete în legătură cu respectarea normelor procedurale privind primirea și înregistrarea lucrărilor, repartizarea dosarelor pe criterii obiective, continuitatea în lucrările repartizate și independența procurorilor, respectarea termenelor, redactarea și comunicarea actelor procedurale și informează Secția pentru procurori a Consiliului Superior al Magistraturii, formulând propuneri adecvate;

d) verifică eficiența managerială și modul de îndeplinire a atribuțiilor ce decurg din legi și regulamente pentru asigurarea bunei funcționări a instanței și a parchetului, a calității corespunzătoare a serviciului, semnalează deficiențele constatate și formulează propuneri corespunzătoare pentru înlăturarea acestora, pe care le prezintă secției corespunzătoare;

e) verifică sesizările adresate Inspecției Judiciare sau se sesizează din oficiu în legătură cu activitatea sau conduita necorespunzătoare a judecătorilor, procurorilor, inclusiv a celor care sunt membri ai Consiliului Superior al Magistraturii, ori în legătură cu încălcarea obligațiilor profesionale ale acestora;

f) efectuează, în condiţiile legii, verificări privind condiția bunei reputații, pentru judecătorii și procurorii în funcție;

g) efectuează verificările dispuse de Plenul Consiliului Superior al Magistraturii pentru soluționarea cererilor privind apărarea reputației profesionale și a independenței judecătorilor; prezintă Plenului Consiliului Superior al Magistraturii raportul cuprinzând rezultatul verificărilor;

h) efectuează orice alte verificări sau controale dispuse de Plenul Consiliului Superior al Magistraturii, secțiile Consiliului Superior al Magistraturii sau de inspectorul-șef al Inspecției Judiciare, în condițiile legii.

(2) Atribuțiile prevăzute la alin. (1) lit. b), c) și d) se efectuează din oficiu sau la solicitarea Plenului Consiliului Superior al Magistraturii ori a secțiilor Consiliului Superior al Magistraturii.

(3) Inspectorii judiciari îşi desfăşoară activitatea în mod independent şi imparţial. În materie disciplinară, lipsa de imparţialitate a inspectorului judiciar pentru motivele prevăzute de prezenta lege trebuie invocată de persoana interesată pe parcursul verificărilor prealabile sau, după caz, al cercetării disciplinare, de îndată ce motivele i-au fost cunoscute. Când motivele au fost cunoscute de persoana interesată doar după finalizarea verificărilor prealabile sau, după caz, al cercetării prealabile, lipsa de imparţialitate a inspectorului judiciar poate fi invocată în faţa instanţei disciplinare de îndată ce motivele îi sunt cunoscute.

(4) Inspectorii judiciari nu pot efectua cercetarea disciplinară sau orice alte lucrări care privesc judecători sau procurori care îşi desfăşoară activitatea în cadrul ultimei instanţe sau, după caz, parchet, unde acesta a funcţionat înaintea numirii ca inspector judiciar. În acest caz, dosarul se repartizează altui inspector judiciar, în mod aleatoriu, cu respectarea dispozițiilor art. 81.

**Art.81 -** (1) Repartizarea către inspectorii judiciari a sesizărilor și dosarelor disciplinare, precum şi a celorlalte lucrări referitoare la activitatea şi conduita magistraţilor se face cu respectarea principiului repartizării aleatorii în sistem informatizat.

(2) Redistribuirea lucrărilor repartizate aleatoriu inspectorilor judiciari se poate face numai în următoarele cazuri, cu aplicarea alin. (1):

a) imposibilitate de exercitare a atribuțiilor timp de cel puțin 20 de zile;

b) solicitare motivată a inspectorului judiciar căruia i-a fost repartizată lucrarea;

c) suspendarea din activitate, în condițiile legii;

d) la solicitarea persoanei interesate ori la solicitarea inspectorului judiciar, ori de câte ori, față de calitatea persoanei vizate, imparțialitatea inspectorului judiciar ar putea fi afectată, precum şi în caz de conflict de interese.

(3) Actele, documentele sau orice alte informații solicitate de Inspecția Judiciară ori care sunt necesare pentru desfășurarea cercetării disciplinare se transmit direct Inspecției Judiciare.

(4) Inspectorii judiciari pot solicita, în condițiile legii, inclusiv conducătorilor instanțelor sau parchetelor, orice informații, date, documente sau pot face orice verificări pe care le consideră necesare în vederea efectuării cercetării prealabile ori a exercitării celorlalte atribuții prevăzute de lege sau regulamente.

(5) Actele, documentele sau orice alte informații care se află pe rolul Inspecției Judiciare au caracter confidențial, cu excepția celor care constituie, potrivit legii, informații de interes public.

(6) Accesul persoanelor interesate, potrivit legii, la dosarele şi evidenţele Inspecţiei Judiciare se va face cu respectarea dispoziţiilor art. 285 alin. (2) din Legea nr. 135/2010 privind Codul de procedură penală.

**Art.82 -** La sesizarea Plenului Consiliului Superior al Magistraturii, în cazurile și termenele prevăzute de lege, Inspecția Judiciară efectuează verificări în vederea evaluării dacă eroarea judiciară cauzată de judecător sau procuror este urmarea exercitării funcţiei de către judecător sau procuror cu rea-credinţă sau gravă neglijenţă.

**Art.83 -** (1) În exercitarea atribuțiilor lor prevăzute la art. 80 şi art. 82, cu excepția celor referitoare la efectuarea verificărilor prealabile şi a cercetării disciplinare, inspectorii judiciari întocmesc rapoarte de inspecție pe care le aduc la cunoștința instanțelor/parchetelor supuse verificărilor, în vederea formulării de obiecții.

(2) Raportul de inspecție prevăzut la alin. (1), împreună cu obiecțiile formulate şi punctul de vedere al Inspecţiei Judiciare cu privire la obiecţiile formulate, se înaintează plenului sau secției corespunzătoare a Consiliului Superior al Magistraturii, care stabilește măsurile ce se impun pentru remedierea situației.

(3) În situația în care apreciază că obiecțiile sunt întemeiate, plenul sau secția Consiliului Superior al Magistraturii poate dispune, în scris și motivat, retrimiterea raportului în vederea completării verificărilor, cu indicarea în mod expres a aspectelor ce trebuie completate.

**Art.84 -** (1) Verificarea sesizărilor referitoare la buna reputație a judecătorilor și procurorilor în funcție se face de către Inspecția Judiciară, din oficiu, ori la solicitarea Consiliului Superior al Magistraturii sau a oricărei persoane interesate.

(2) În cursul verificărilor magistratul vizat are dreptul să fie ascultat, să formuleze apărările pe care le consideră necesare şi să propună probe în apărare.

(3) Durata verificărilor nu poate depăşi 90 de zile. Raportul de inspecție întocmit în urma verificărilor privind buna reputație se comunică magistratului care face obiectul sesizării și persoanei care a înaintat sesizarea, în termen de 15 zile de la întocmire, în vederea formulării de obiecții.

(4) Raportul de inspecție prevăzut la alin. (3), împreună cu obiecțiile formulate, se înaintează secției corespunzătoare a Consiliului Superior al Magistraturii. Pe baza raportului și a obiecțiilor formulate, secția corespunzătoare adoptă hotărârea privind constatarea îndeplinirii sau a neîndeplinirii de către magistrat a condiției de bună reputație ori, dacă apreciază că obiecțiile sunt întemeiate, dispune, în scris și motivat, retrimiterea raportului în vederea completării verificărilor, cu indicarea în mod expres a aspectelor ce trebuie completate. Hotărârea prin care se constată neîndeplinirea condiției de bună reputație cuprinde și propunerea de eliberare din funcție a magistratului. La soluţionarea de către secţie a cererii privind constatarea îndeplinirii sau a neîndeplinirii de către magistrat a condiției de bună reputație este obligatorie citarea judecătorului sau procurorului vizat, în vederea audierii.

(5) Pe parcursul procedurii de verificare și constatare a îndeplinirii condiției de bună reputație, secția corespunzătoare a Consiliului Superior al Magistraturii, din oficiu sau la propunerea inspectorului judiciar, poate dispune suspendarea din funcție a magistratului, până la finalizarea procedurii, dacă exercitarea în continuare a funcției ar putea afecta desfășurarea cu imparțialitate a procedurilor de verificare sau dacă aceste proceduri sunt de natură să aducă atingere gravă prestigiului justiției. Măsura suspendării poate fi reevaluată oricând pe durata procedurii de verificare și constatare a îndeplinirii condiției de bună reputație.

(6) Hotărârea prin care se dispune suspendarea din funcţie în condiţiile alin. (5) poate fi atacată cu contestaţie, în termen de 5 zile de la comunicare, de către judecătorul sau procurorul suspendat din funcţie. Competenţa soluţionării contestaţiei aparţine Secției de contencios administrativ a Înaltei Curți de Casație și Justiție. Contestaţia se soluţionează de urgenţă şi cu precădere şi nu suspendă executarea hotărârii secţiei Consiliului Superior al Magistraturii. Hotărârea instanţei este definitivă. Până la soluţionarea contestaţiei, instanţa poate dispune, la cerere, suspendarea executării hotărârii.

(7) Dacă hotărârea prin care s-a dispus suspendarea din funcţie a judecătorului sau procurorului este desfiinţată, suspendarea din funcţie încetează, iar acesta este repus în situaţia anterioară, i se plătesc drepturile salariale de care a fost lipsit pe perioada suspendării, în condiţiile legii, şi i se recunoaşte vechimea prevăzută de lege pe această perioadă.

(8) Hotărârea secției prevăzută la alin. (4) poate fi atacată la Plenul Consiliului Superior al Magistraturii în termen de 15 zile de la comunicare. Citarea judecătorului sau procurorului vizat, în vederea audierii sale de către Plen, este obligatorie. Hotărârea plenului poate fi atacată cu contestație la Secția de contencios administrativ a Înaltei Curți de Casație și Justiție, în același termen; hotărârea instanței este definitivă.

(9) Hotărârea definitivă prin care se constată neîndeplinirea condiției de bună reputație se comunică Președinției României, în vederea emiterii decretului de eliberare din funcție.

**Art.85 -** (1) Pe durata exercitării mandatului de inspector-şef, inspector-şef adjunct, director al direcţiei de inspecţie şi inspector judiciar, judecătorii şi procurorii sunt suspendaţi de drept din funcţiile pe care le ocupă la instanţe şi parchete. Judecătorii şi procurorii cu funcţii de conducere sunt obligaţi să opteze între funcţia de conducere şi cea de inspector judiciar, în termen de 30 de zile de la data dobândirii dreptului de a ocupa în continuare funcţia de inspector judiciar. După cele 30 de zile, postul de conducere sau de inspector judiciar pentru care nu s-a făcut opţiunea devine vacant de drept.

(2) Perioada în care judecătorul sau procurorul este inspector judiciar constituie vechime în funcţia de judecător sau procuror.

(3) Pe durata mandatului, inspectorii judiciari au toate drepturile judecătorilor şi procurorilor, precum şi obligaţiile prevăzute de lege pentru judecători şi procurori. Inspectorii judiciari care au domiciliul în altă localitate decât cea în care se află sediul Inspecţiei Judiciare, beneficiază de drepturile prevăzute de lege pentru judecătorii şi procurorii detaşaţi. Dispoziţiile aplicabile judecătorilor şi procurorilor referitoare la abaterile disciplinare, procedura disciplinară şi sancţiunile disciplinare, se aplică în mod corespunzător inspectorilor judiciari.

(4) Inspectorii judiciari pot participa, pe parcursul mandatului, la concursurile sau procedurile de selecţie în vederea promovării pe loc sau în funcţii de execuţie a magistraţilor. În caz de promovare în funcţii de execuţie, inspectorii pot opta între continuarea mandatului de inspector, cu dobândirea noului grad profesional, şi promovarea efectivă în funcţia de execuţie pentru care au candidat, în termen de 30 de zile de la data validării rezultatelor examenului de promovare.

(5) Salarizarea şi drepturile inspectorilor judiciari se stabilesc în condiţiile legii.

(6) Dispozițiile referitoare la sancțiunile și abaterile disciplinare, precum și procedura disciplinară se aplică în mod corespunzător inspectorilor judiciari.

**Art.86 -** (1) Pentru verificarea îndeplinirii criteriilor de competenţă profesională şi performanţă, inspectorii judiciari sunt supuşi unei evaluări periodice privind eficienţa, calitatea activităţii, integritatea, comunicarea şi participarea la alte activităţi din aria de competenţă, iar directorii direcțiilor de inspecție unei evaluări periodice cu privire la modul de îndeplinire a atribuţiilor manageriale.

(2) Evaluarea activităţii profesionale a inspectorilor judiciari cu funcţii de execuţie se face anual de o comisie formată din inspectorul-şef şi 2 inspectori judiciari, câte unul din fiecare direcţie de inspecţie, desemnaţi de colegiul de de conducere.

(3) Evaluarea activităţii profesionale a directorilor direcțiilor de inspecție se face anual de o comisie desemnată de Plenul Consiliului Superior al Magistraturii. Comisia de evaluare este formată din doi membri aleşi ai Secţiei pentru judecători, din care unul are calitatea de preşedinte al comisiei de evaluare, şi un membru ales al Secţiei pentru procurori. Membrii comisiei sunt desemnaţi pe durata unui ciclu de evaluare, cuprins între prima zi a anului calendaristic în care începe procedura de evaluare şi data finalizării acesteia.

(4) Plenul Consiliului Superior al Magistraturii desemnează, în modalitatea prevăzută la alin. (3), un preşedinte şi 2 membri supleanţi. Preşedintele şi membrii supleanţi participă la activitatea de evaluare în cazul imposibilităţii de exercitare a atribuţiilor de către membrii titulari corespunzători.

(5) Urmare a evaluării se poate acorda unul din următoarele calificative: „foarte bine”, „bine”, „satisfăcător” sau „nesatisfăcător”.

(6) Procedura și indicatorii de evaluare sunt prevăzuți în anexa care face parte integrantă din prezenta lege.

(7) Inspectorii judiciari şi directorii direcţiilor de inspecţie nemulţumiţi de calificativul acordat pot face contestaţie la Plenul Consiliului Superior al Magistraturii, în termen de 30 de zile de la comunicare.

(8) Contestaţia se depune la preşedintele comisiei de evaluare, care, în cursul aceleiaşi zile, o transmite Plenului Consiliului Superior al Magistraturii, împreună cu raportul de evaluare, însoţit de copii ale documentelor avute în vedere la evaluare şi punctul de vedere al comisiei cu privire la contestaţia formulată.

(9) Pentru soluţionarea contestaţiei, Plenul Consiliului Superior al Magistraturii poate cere inspectorului-şef ori directorului direcţiei de inspecţie sau inspectorului evaluat orice informaţii pe care le consideră necesare, iar citarea celui evaluat, pentru a fi audiat, este obligatorie.

(10) În soluţionarea contestaţiei, Plenul Consiliului Superior al Magistraturii poate:

a) respinge contestaţia ca neîntemeiată, tardivă sau inadmisibilă;

b) admite contestaţia şi:

(i) modifică raportul de evaluare, acordând un alt calificativ;

(ii) desfiinţează raportul de evaluare şi dispune refacerea evaluării, atunci când constată încălcări ale procedurii de evaluare de natură să influenţeze calificativul acordat;

(iii) desfiinţează raportul de evaluare, atunci când evaluarea a fost efectuată înainte de perioada de evaluare.

(11) Ca urmare a soluţiei adoptate, nu se poate crea o situaţie mai grea pentru cel care a formulat contestaţia.

(12) În situaţiile prevăzute la alin. (10) lit. b) pct. (ii) şi (iii), Plenul Consiliului Superior al Magistraturii stabileşte termenul şi, după caz, limitele în care se va reface evaluarea.

(14) Hotărârea Plenului poate fi contestată, în termen de 15 zile de la comunicare, la Secţia de contencios administrativ-fiscal a Înaltei Curţi de Casaţie şi Justiţie, fără parcurgerea procedurii plângerii prealabile. Contestaţia suspendă executarea. Hotărârea pronunţată de Secţia de contencios administrativ-fiscal a Înaltei Curţi de Casaţie şi Justiţie este definitivă.

**Art.87**– (1) Inspectorii judiciari din cadrul Inspecţiei Judiciare sunt revocaţi din funcţie în cazul în care li s-a aplicat o sancţiune disciplinară sau în cazul în care, în urma evaluării, li s-a acordat calificativul „nesatisfăcător” sau de două ori consecutiv calificativul „satisfăcător”.

(2) Încetarea, potrivit legii, a funcţiei de judecător sau procuror atrage încetarea de drept a funcţiei de inspector judiciar.

**Art.88 -** La încetarea mandatului de inspector judiciar, judecătorii şi procurorii revin la instanţa sau parchetul de unde provin sau își continuă activitatea la o altă instanţă sau parchet la care au dreptul să funcționeze, potrivit legii.

Titlul IV

**Dispoziţii tranzitorii şi finale**

**Art.89-** (1) Consiliul Superior al Magistraturii funcţionează cu un număr maxim de 304 posturi.

(2) Numărul maxim de posturi ale Consiliului Superior al Magistraturii poate fi modificat prin hotărâre a Guvernului, la solicitarea argumentată a Consiliului Superior al Magistraturii.

**Art.90 -** Sediul Consiliului Superior al Magistraturii va fi pus la dispoziție de Guvern sau va fi asigurat de Consiliul Superior al Magistraturii din bugetul aprobat potrivit legii.

**Art.91 -** (1) Paza sediului Consiliului Superior al Magistraturii, a bunurilor şi valorilor aparţinând acestuia, supravegherea accesului şi menţinerea ordinii interioare necesare desfăşurării normale a activităţii în acest sediu se asigură, în mod gratuit, de către Jandarmeria Română.

(2) Magistraţii aleşi membri ai Consiliului Superior al Magistraturii beneficiază de protecţie, conform legii, în condiţiile prevăzute prin protocolul încheiat între preşedintele Consiliului Superior al Magistraturii şi ministrul afacerilor interne.

**Art.92 -** (1) Dispoziţiile prezentei legi privind procedura de numire pentru funcţiile de preşedinte şi vicepreşedinte al Consiliului Superior al Magistraturii nu se aplică preşedintelui şi vicepreşedintelui în funcţie la data intrării în vigoare a acesteia, care îşi continuă mandatele până la data expirării acestora.

(2) Inspectorii judiciari aflaţi în funcţie la data intrării în vigoare a prezentei legii îşi continuă mandatul până la data expirării acestuia, urmând ca procedura prevăzută de prezenta lege pentru numirea în funcţia de inspector judiciar să se aplice pentru noile numiri.

(3) Dispoziţiile prezentei legi privind durata mandatului şi procedura de numire pentru funcţiile de inspector-şef, inspector-şef adjunct şi director al direcţiei de inspecţie nu se aplică inspectorului-şef, inspectorului-şef adjunct şi directorilor direcţiilor de inspecţie în funcţie la data intrării în vigoare a acesteia, care îşi continuă mandatele până la data expirării acestora.

(4) Mandatele pentru funcţiile prevăzute la alin. (3), precum şi pentru funcţia de inspector judiciar, exercitate până la intrarea în vigoare a prezentei legi, inclusiv a celor în curs la această  dată, se includ în numărul maxim de mandate prevăzut de prezenta lege.

(4) În termen de 30 de zile de la intrarea în vigoare a prezentei legi, vor fi organizate alegeri pentru colegiul de conducere al Inspecției Judiciare.

**Art.93** - (1) Prezenta lege intră în vigoare la 30 de zile de la data publicării în Monitorul Oficial al României, Partea I.

(2) În termen de 90 de zile de la intrarea în vigoare a prezentei legi se adoptă sau, după caz, se modifică ori se completează regulamentele şi actele normative subsecvente care nu sunt în acord cu prezenta lege.

(3) Până la adoptarea actelor prevăzute de alin. (2), regulamentele şi actele normative subsecvente rămân în vigoare în măsura în care nu contravin prezentei legi.

(4) La data intrării în vigoare a prezentei legi se abrogă Legea nr. 317/2004 privind Consiliul Superior al Magistraturii, republicată în Monitorul Oficial al României, Partea I, nr. 628 din 1 septembrie 2012, cu modificările şi completările ulterioare.

ANEXĂ

**Criteriile şi procedura**

**de evaluare a activităţii profesionale a inspectorilor judiciari**

Capitolul I

**Dispoziţii generale**

**Art.1 -** (1) Evaluarea inspectorilor judiciari cu funcţie de execuţie şi a directorilor direcţiilor de inspecţie are ca obiective stabilirea nivelului de competenţă profesională al acestora, precum şi îmbunătăţirea performanţelor profesionale şi creşterea eficienţei activităţii Inspecţiei Judiciare.

(2) Procesul de evaluare implică parcurgerea următoarelor etape: evaluarea continuă, autoevaluarea, interviul de evaluare şi acordarea calificativului.

**Art.2 -** (1) Pentru verificarea îndeplinirii standardelor de performanţă profesională, inspectorii judiciari cu funcţie de execuţie sunt supuşi anual unei evaluări, în raport cu următoarele criterii: eficienţa, calitatea activităţii, integritatea, comunicarea şi participarea la alte activităţi din aria de competenţă.

(2) În cazul directorilor direcţiilor de inspecţie, evaluarea anuală se face cu privire la modul de îndeplinire a atribuţiilor manageriale, în raport cu următoarele criterii: capacitatea de conducere şi organizare, capacitatea de control, capacitatea de coordonare, capacitatea decizională şi asumarea răspunderii, comportamentul şi comunicarea, integritatea.

(3) Calitatea şi eficienţa activităţii de execuţie a inspectorilor judiciari numiţi în funcţiile de directori ai direcţiilor de inspecţie, în cazul în care a fost desfăşurată şi o astfel de activitate pe parcursul mandatului, este evaluată pe baza indicatorilor prevăzuţi la art. 4 şi 5.

(4) În situaţia în care inspectorul judiciar este evaluat atât pentru funcţia de execuţie, cât şi pentru funcţia de conducere, în raportul de evaluare se acordă o singură notă la indicatorul "integritate".

**Art.3 -** Indicatorii pentru fiecare criteriu de evaluare sunt stabiliţi în funcţie de specificul activităţii inspectorilor judiciari şi a activităţii manageriale a directorilor direcţiilor de inspecţie, astfel încât să stimuleze dezvoltarea profesională şi să le diferenţieze performanţele profesionale, fără a le afecta independenţa.

Capitolul II

**Indicatorii de evaluare a performanţelor profesionale ale inspectorilor judiciari cu funcţie de execuţie**

Secţiunea 1

**Eficienţa activităţii**

**Art.4 -** (1) Eficienţa activităţii desfăşurate de inspectorii judiciari se apreciază în funcţie de următorii indicatori:

a) capacitatea de organizare, planificare şi stabilire a priorităţilor în efectuarea lucrărilor repartizate spre soluţionare;

b) operativitatea soluţionării lucrărilor şi ritmicitatea în gestionarea lucrărilor repartizate;

c) respectarea termenelor de soluţionare a lucrărilor.

(2) Indicatorii de evaluare a eficienţei activităţii inspectorilor judiciari se analizează şi se notează prin raportare la volumul de activitate al direcţiei de inspecţie judiciară din care face parte inspectorul judiciar evaluat.

(3) La analizarea şi notarea indicatorilor prevăzuţi la alin. (1) sunt luate în considerare şi celelalte activităţi desfăşurate de inspectorii judiciari pe baza dispoziţiilor din legi şi regulamente.

Secţiunea a 2-a

**Calitatea activităţii**

**Art.5 -** Calitatea activităţii inspectorilor judiciari se apreciază în funcţie de următorii indicatori:

a) capacitatea de identificare a problematicii lucrărilor repartizate, caracterul complet al verificărilor şi rigurozitatea în efectuarea acestora;

b) capacitatea de analiză şi sinteză;

c) argumentaţia clară şi logică.

Secţiunea a 3-a

**Integritatea**

**Art.6 -** Integritatea inspectorilor judiciari se apreciază în funcţie de următorii indicatori:

a) respectarea standardelor de conduită stabilite prin lege şi Codul deontologic al judecătorilor şi procurorilor;

b) imparţialitatea;

c) uniformitatea practicii individuale în soluţionarea lucrărilor repartizate;

d) respectarea principiului confidenţialităţii.

Secţiunea a 4-a

**Comunicarea**

**Art.7 -** Criteriul se apreciază în funcţie de următorii indicatori:

a) comunicarea cu ceilalţi inspectori judiciari, precum şi cu celălalt personal al Inspecţiei Judiciare;

b) comunicarea în cadrul echipelor de inspectori judiciari, constituite în vederea efectuării lucrărilor de inspecţie;

c) comunicarea cu inspectorul-şef, inspectorul-şef adjunct şi directorii direcţiilor de inspecţie;

d) comunicarea cu judecătorii, procurorii şi magistraţii-asistenţi vizaţi de lucrările repartizate, precum şi cu celelalte persoane cu care vine în contact în realizarea atribuţiilor.

Secţiunea a 5-a

**Participarea la alte activităţi din aria de competenţă**

**Art.8 -** Criteriul se apreciază în funcţie de următorii indicatori:

a) atitudinea proactivă în raport cu activităţile din ariile de competenţă care au legătură cu exercitarea funcţiei;

b) preocuparea pentru creşterea performanţei profesionale.

Capitolul III

**Indicatorii de evaluare a activităţii manageriale a directorilor direcţiilor de inspecţie**

Secţiunea 1

**Capacitatea de conducere şi organizare**

**Art.9 -** Capacitatea de conducere şi organizare a directorilor direcţiilor de inspecţie se apreciază în funcţie de următorii indicatori:

a) capacitatea de organizare, previzionare şi planificare a activităţilor;

b) repartizarea echilibrată şi echitabilă a atribuţiilor de serviciu;

c) gestionarea eficientă a resurselor umane, materiale şi financiare, în raport cu atribuţiile legale;

d) gestionarea informaţiilor;

e) rezolvarea cu celeritate a lucrărilor specifice activităţii de conducere;

f) monitorizarea calităţii şi eficienţei activităţii inspectorilor judiciari prin raportare la indicatorii prevăzuţi la art. 4 şi 5.

Secţiunea a 2-a

**Capacitatea de control**

**Art.10 -** Capacitatea de control a directorilor direcţiilor de inspecţie se evaluează în funcţie de următorii indicatori:

a) capacitatea de identificare şi înlăturare a deficienţelor, prin măsuri adecvate;

b) gestionarea situaţiilor de criză;

c) ritmicitatea în efectuarea verificărilor privind activitatea direcţiei pe care o conduce şi modul de îndeplinire a atribuţiilor delegate.

Secţiunea a 3-a

**Capacitatea de coordonare**

**Art.11 -** Capacitatea de coordonare a directorilor direcţiilor de inspecţie se apreciază în funcţie de următorii indicatori:

a) capacitatea de organizare şi motivare a personalului;

b) preocuparea pentru unificarea practicilor la nivelul direcţiei pe care o conduce;

c) aptitudinea de valorificare a potenţialului profesional al personalului din subordine.

Secţiunea a 4-a

**Capacitatea decizională şi asumarea răspunderii**

**Art.12 -** Capacitatea decizională şi de asumare a răspunderii de către directorii direcţiilor de inspecţie se evaluează în funcţie de următorii indicatori:

a) iniţiativa în luarea deciziilor;

b) capacitatea de adaptare rapidă;

c) asumarea măsurilor dispuse şi a efectelor acestora;

d) disponibilitatea pentru îndeplinirea unor atribuţii suplimentare sau delegate;

e) rezistenţa la stres.

Secţiunea a 5-a

**Comportamentul şi comunicarea**

**Art.13 -** Comportamentul şi comunicarea directorilor direcţiilor de inspecţie se evaluează în funcţie de următorii indicatori:

a) comportamentul şi comunicarea cu inspectorul-şef și inspectorul-șef adjunct, cu ceilalţi conducători ai structurilor funcţionale ale Inspecţiei Judiciare, cu inspectorii judiciari şi celălalt personal al Inspecţiei Judiciare, cu alte instituţii şi mass-media;

b) asigurarea accesului la informaţiile de interes public din cadrul Inspecţiei Judiciare;

c) transparenţa actului decizional;

d) obiectivitatea şi imparţialitatea în luarea deciziilor.

Secţiunea a 6-a

**Integritatea**

**Art.14 -** Integritatea directorilor direcţiilor de inspecţie se apreciază în funcţie de indicatorii prevăzuţi la art. 6 lit. a), c), d).

Capitolul IV

**Comisiile de evaluare**

**Art.15 -** (1) Inspectori judiciari de la fiecare direcţie, care fac parte din comisia de evaluare, sunt desemnaţi de colegiul de conducere al Inspecţiei Judiciare pe durata unui ciclu de evaluare, cuprins între prima zi a anului calendaristic în care începe procedura de evaluare şi data finalizării acesteia.

(2) Colegiul de conducere desemnează, în modalitatea prevăzută la alin. (1), şi 2 membri supleanţi. Membrii supleanţi participă la activitatea de evaluare în cazul imposibilităţii de exercitare a atribuţiilor de către un membru titular corespunzător.

(3) Evaluarea activităţii profesionale a membrilor comisiei de evaluare este realizată de o comisie formată din inspectorul-şef şi membrii supleanţi.

**Art.16 -** (1) Preşedintele comisiei de evaluare a activităţii profesionale a inspectorilor judiciari cu funcţii de execuţie este inspectorul-şef al Inspecţiei Judiciare.

(2) În situaţiile de imposibilitate obiectivă de exercitare a funcţiei de către inspectorul-şef, acesta este înlocuit de drept de către inspectorul-şef adjunct.

(3) Comisia de evaluare funcţionează cu participarea tuturor membrilor şi hotărăşte cu majoritatea voturilor acestora.

(4) Culegerea datelor şi informaţiilor necesare evaluării, precum şi constatările preliminare pot fi făcute de oricare dintre membrii comisiei de evaluare.

(5) În cazul în care un membru ales al comisiei de evaluare se află în imposibilitatea de a exercita atribuţiile de evaluator, din motive obiective, evaluarea se va efectua după înlocuirea acestuia cu membrul supleant corespunzător.

(6) Există incompatibilitate între membrii comisiei de evaluare şi persoana evaluată în următoarele situaţii:

a) când unul dintre membrii comisiei de evaluare este soţ, rudă sau afin până la gradul al patrulea inclusiv cu cel evaluat;

b) când există sau a existat în perioada de 5 ani înainte de evaluare un litigiu între unul dintre membrii comisiei de evaluare şi cel evaluat;

c) în alte situaţii în care, în mod obiectiv, imparţialitatea membrilor comisiei ar putea fi afectată.

(7) În situaţiile prevăzute la alin. (6), membrul comisiei de evaluare care este incompatibil este înlocuit de membrul supleant corespunzător, iar inspectorul-şef este înlocuit conform dispoziţiilor alin. (2).

(8) Dispoziţiile alin. (3) – (7) sunt aplicabile în mod corespunzător şi pentru evaluarea activităţii profesionale a directorilor direcțiilor de inspecție.

Capitolul V

**Procedura de evaluare**

**Art.17 -** (1) Evaluarea inspectorilor judiciari și a directorilor direcțiilor de inspecție se efectuează anual şi se finalizează, de regulă, în luna martie a anului următor.

(2) Evaluarea activităţii profesionale a inspectorilor judiciari și a directorilor direcțiilor de inspecție se desfăşoară continuu pe parcursul perioadei de evaluare.

(3) Etapele procesului de evaluare prevăzute la art. 1 alin. (2) se definesc după cum urmează:

a) evaluarea continuă constă în culegerea datelor care conţin rezultatele activităţii profesionale a persoanei evaluate, prin raportare la criteriile şi indicatorii de evaluare;

b) autoevaluarea cuprinde autoanaliza efectuată de persoana evaluată cu privire la activitatea desfăşurată în perioada supusă evaluării, precum şi autoaprecierea realizată prin notarea motivată de către acesta a fiecărui criteriu şi indicator de evaluare;

c) interviul de evaluare reprezintă discuţia dintre persoana evaluată şi membrii comisiei de evaluare cu privire la aspectele rezultate din evaluarea continuă şi autoevaluare;

d) acordarea calificativului este etapa finală a procesului de evaluare, în cadrul căreia se efectuează analiza şi notarea motivată de către membrii comisiei de evaluare a fiecărui criteriu şi indicator de evaluare, prin raportul de evaluare.

**Art.18 -** (1) Raportul de evaluare cuprinde descrierea activităţilor desfăşurate de comisia de evaluare, analiza şi nota acordată la fiecare criteriu şi indicator de evaluare, recomandările făcute celui evaluat, precum şi calificativul acordat.

(2) Fiecare indicator se notează cu note cuprinse între 1 şi 10, iar fiecare notă acordată se motivează făcându-se, dacă este cazul, recomandările necesare.

(3) Nota acordată la fiecare criteriu de evaluare reprezintă media aritmetică a notelor acordate la indicatorii corespunzători acestui criteriu.

(4) Calificativul se acordă în funcţie de media aritmetică a notelor obţinute de cel evaluat la fiecare criteriu de evaluare, astfel:

a) de la 9 inclusiv la 10 - calificativul "Foarte bine";

b) de la 7 inclusiv la 9 - calificativul "Bine";

c) de la 5 inclusiv la 7 - calificativul "Satisfăcător";

d) sub nota 5 - calificativul "Nesatisfăcător".

**Art.19 -** (1) Raportul de evaluare se întocmeşte în 3 exemplare, dintre care unul se comunică celui evaluat, unul se păstrează la Compartimentul pentru resurse umane al Inspecţiei Judiciare, iar unul se comunică Consiliului Superior al Magistraturii pentru a fi ataşat la mapa profesională a persoanei evaluate.

(2) Persoana evaluată poate formula obiecţiuni cu privire la constatările din cuprinsul raportului de evaluare, precum şi în legătură cu modul de notare şi acordarea calificativului, în termen de 15 zile de la primirea raportului.

(3) Obiecţiunile se depun la comisia de evaluare, care se pronunţă în termen de 15 zile de la data depunerii.

(4) Raportul de evaluare se modifică în mod corespunzător în cazul în care obiecţiunile sunt admise.

(5) Raportul de evaluare modificat sau, după caz, soluţia de respingere a obiecţiilor se comunică persoanei evaluate.